Pantaila baten aurrean jaten dute Nafarroako haurren erdiek

> Euren gurasoekin haurren %61,1ek hilean behin edo bitan jaten dute zabor-jana.

> Dieta 'berezia'dute haurren %21,8k.

> 8 eta 10 ordu artean egiten dute lo gehienek; %86,7k.

Bazkari edo afari orduetan haurren erdiek pantaila baten aurrean jaten dute: telebista, ordenagailu edo mugikor batekin egiten dituzte otorduak. Cinfak egindako ikerketa baten emaitzak argitara atera du datu hori. Espainiako gainerako erkidegoetako haurrekin alderatuta, Nafarroan dira teknologia berriak gutxien erabiltzen dituztenak otorduren batean ari direla. 6 eta 12 urte arteko haurren %46,7k ez dute telebistaren edo bestelako pantailaren aurrean jaten. Txosten horrek argitzen duen bestea da, pantaila baten aurrean jaten duen haurrak aukera gehiago duela pertsona heldu izaten denean gainpisua edo obesitatea izateko.

Ikastetxetik kanpo haur gehienek kirolarekin lotutako ekimenen bat egiten dute, hala, %95,6k egiten dute kirolen bat. Gosariaren garaian %1ek ez dute deus hartzen, %13,3k fruta jaten dute eta %25,6k zukua edaten dute. Hamarretik batek jaten du opil-industriala eta etxean egindako opilak jaten dituzte %13,3k.

Beste datu batzuk: euren gurasoekin haurren %61,1ek hilean behin edo bitan jaten dute zabor-jana; jateko 'berezia' prestatzen diete haurren %21,8ri eta 8 eta 10 ordu artean egiten dute lo gehienek; %86,7k.


Bera eta Antsoaingo finalerdietako bertsoak, aste honetako Bertsoinkan

Nafarroako txapelketako,Bera eta Antsoaingo finalerdietako bertsoak, aste honetako Bertsoinkan


Euriak ez du soka eten

Dantza-Soka eguna dute gaur Anoetan. Baserriz baserri ibili dira dantzariak goizez eta eguerdirako bildu dira herriko plazara. Euripean, baina ohitura bete dute dantza-soka dantzatuz. Bazkalostean, Haatik taldearen Itsas lapurrak, erromeria eta jai giroa izango dira nagusi.

Goian eta behean euria zela atera dira dantzariak Anoetako plazara. Unai Urkola gaztea izan da aurreskularia eta Anne Jauregi atzeskularia eta tartean adin guztietako anoetarrek osatu dute soka. Urkolak amari dantzatu dio agurra eta Jauregik berriz, Amaiur Luluaga lagunari –biak elkarrekin ariko dira Itsas lapurrak ikuskizunean, arratsaldean–. Publiko artetik bikote bila aritu dira dantzariak eta haiekin batera fandango eta arin-arina dantzatu dituzte. Kalejiran amaitu dute eguerdiko festa.

Ezten Giro taldeak jarriko du erromeri giroa arratsaldean eta taloak ere izango dira salgai gerturatzen direnentzat. Orain arte kalderero egunez egiten zen Dantza-Soka eguna dataz aldatu dute aurten, festa berpizteko asmoz.


Altsasuko Saskibaloi Taldearen aurkezpen ederra

Club Baloncesto Alsasua - Altsasu Saskibaloi Taldeak (CBASK) denboraldiko aurkezpena egin zuen igandean Zelandi kiroldegian. Guztira 122 jokalari ari dira Altsasu Saskibaloi Taldean, pre-mini mailatik hasita senior mailara arte 11 taldetan banatuta. Haien lana bideratzen 15 entrenatzaile daude. Talde potoloa, beraz. Taldeka argazkia atera eta gero, jokalari eta entrenatzaileek talde argazkia atera zuten. Ondoren, senior mailan ari diren CBASK-eko bi taldeen arteko derbya jokatu zen. Oso partida zirraragarria izan zen, laugarren laurdenean bi taldeek berdindu baitzuten. Luzapena jokatu behar izan zen eta CBASK J taldeak, gazteenek osatutakoak, 60-66 hartu zuen menpean CBASK F. Aurkezpen bikaina borobiltzeko partida ikusgarriaz gozatzeko aukera izan zuten sakandarrek. CBASK-en asteburuko emaitzakAltsasuko Saskibaloi klubeko taldeek - CBASK eta Clientes CAN Alsasua - asteburuan egindako lana hartuko dugu hizpide. Gizonezkoen senior mailako 2. Maila autonomikoan Altsasuko bi talde ari dira lehian, eta aipatu dugunez euren arteko derbya izan zen. CBASK F taldeari 60-66 gailendu zitzaion CBASK F. Sailkapen orokorrean Fonseca B Liceo Monjardin da liderra, 14+7 punturekin. CBASK J bosgarrena da, 11+2 punturekin, eta CBASK F zazpigarrena, 10-1 punturekin. Larunbatean Uharte Iruñean ariko da CBASK J, Huarte taldearen kontra, 19:00etan. Eta Zangozan ariko da CBASK F, Cantolaguaren kontra, 18:00etan. Gizonezkoen junior mailan CBASK Altsasuko taldea, liderra, 85-37 gailendu zitzaion IES Plaza de la Cruz taldeari. Sailkapenean lidergoari eusten dio Altsasuko taldeak, 12+6 punturekin. Larunbatean Zangozan jokatuko du Altsasuko taldeak, 16:00etan, Cantolaguaren kontra. Gizonezkoen kadete mailan Clientes CAN Alsasua taldeak 75-69 hartu zuen menepean Zizurko Ardoi. MB Solar Oncineda A taldeak lidergoan jarraitzen du, 11+4 punturekin, eta Clientes CAN Alsasua bigarrena da, gertuago, 11+1 punturekin. Larunbatean Burlatan jokatuko dute altsasuarrek, Burlata A taldearen kontra, 12:10ean. Emakumezkoen kadete mailako 2. Mailako lehen multzoan Clientes CAN Alsasua J-k atseden jardunaldia zuen. Toki Ona Bortziriak taldea da liderra, 8+4 punturekin, eta Altsasuko taldea laugarrena da, 5-3 punturekin. Larunbatean Arangurenen jokatuko dute altsasuarrek, 11:30ean, Aranguren B taldearen kontra. Eta emakumezkoen kadete mailako 2. Mailako laugarren multzoan, Clientes CAN Alsasua G taldeak gutxigatik galdu zuen, 52-54, Burlata C taldearen kontra. Altsasuarrak orain bigarrenak dira, 9-1 punturekin, eta larunbatean IES Basoko B taldea izanen dute arerio, 12:10ean. Bukatzeko, nesken haur mailako 2. mailan, Clientes CAN Alsasuak 59-17 hartu zuen menpean Sagrado Corazon. Oraindik ere Sagrado Corazonek jarraitzen du lidergoan, 9-1 punturekin, eta bigarrena Clientes CAN Alsasua da, 8+4 punturekin. Larunbatean Iruñean jokatuko dute altsasuarrek, 12:30ean, Plaza de la Cruz taldearen kontra.


Bildu orduko, banandu

Frantziako lan erreformari buruzko desadostasun sakonak agerian laga dituzte CGTk eta gobernuak, asteotako giroa baretzeko eginiko bileran

Antzua eta fruiturik gabea. Halakoa izan da Frantziako lan kodearen erreformaren inguruko jarrerak hurreratzeko eta kaosari aterabidea emateko eginiko bilkura. Mataza bateko bi hari mutur jarri ditu parez pare: batetik, Philippe Martinez CGT sindikatuko buru eta erreformaren kontrako protesten bultzatzaile nagusia; bestetik, legeari izena eman dion Myriam El Khomri Lan ministroa. Enplegu Ministerioaren egoitzan batzartu ziren, atzo, Parisen, baina ordubete eskas aski izan zuten lan erreformaren karietara dituzten desadostasunak agerian lagatzeko. «Funtsezko desadostasunak baieztatu dira», azaldu zuen Martinezek, bilera amaitzean.

Sindikatuaren proposamenak «tentuz» aztertuko dituela hitzeman zuen El Khomrik, baina danbateko batez itxi zuen legeari aldaketaren bat egiteko atea. Kode berrituaren bigarren artikuluak eragin du kalapita gehiena, eta ez kasualitatez: aurrera egingo balu, enpresa barruko hitzarmenak lehenetsiko lituzke sektoreko akordio kolektiboen gainetik. Ezinegon handia piztu du horrek sindikatuen artean, oraingoz Enplegu ministroak atzera egitea lortu ez arren. Beste behin, legearen muinari muzin egitea baztertu du El Khomrik, irmo: «Hura aberasteko prest nago, bai, baina ez berezkoa daukan izaera kentzeko».

CGT: «Entzun egin gaitu»

Nahiz eta bakoitzak bereari tinko eutsi, aspaldiko solasaldi gertuko eta lagunkoiena eduki zuten. Antzematen zitzaion CGTko arduradunari, asteotan pilatutako haserrea ezkutatzea zaila egin zitzaion arren. El Khomrik ezinbestekotzat jo zuen gobernuaren eta sindikatuen arteko elkarrizketak berreskuratzea —duela hiru hilabete bildu ziren azkenekoz— eta Martinezek ere balioa eman zion horri. Orain arte ez bezala, tonu leun eta lasaia erabili zuen topaketaz mintzatzeko: «Eraikitzailea izan da. Ministroak entzun egin gaitu».

Eta, Frantzian giroa nola dagoen ikusita, ez da gutxi, baina ezta nahikoa ere. Liskarrek goia jo zuten asteartean Parisen, eta egoerak ez du berehalakoan aldatzeko itxurarik. Lan erreformaren kontrako hamaikagarren mobilizazio egunean, protesten indar erakustaldiak bat egin zuen bortizkeriarekin, eta ehunka lagun atzeman zituzten, beste dozena bat zauritzeaz gain. Asteotan erakusten ari diren irudiaz kezkatuta agertu da El Khomri; areago, manifestariak etxe aurrean batu zitzaizkionetik.

Atzoko bilerak soilik bidera zezakeen gatazkaren konponbidea, baina El Khomri-ren hitzek ez dituzte CGTren eskaerak gogobete. Hutsala izan da giroa baretzeko saioa, erreformaren kontrakoek jadanik iragarria baitute mobilizazioei eutsiko dietela aurrerantzean. Hilaren 23rako eta 28rako jarri dituzte hurrengoak.

Sindikatuek lehen ministroaren mehatxuari aurre egin beharko diote orduan. Hiri ondasunen eta herritarren segurtasuna kolokan jarriko balute, manifestazioak galarazteko prest agertu da asteon Manuel Valls, eta sindikatuei egotzi die indarkeria areagotzearen errua. Istilu horietatik «errotik» aldendu nahi izan du Martinezek, esanez Poliziari dagokiola liskarrak geraraztea. «Mugimendu sozialari eta protestei garrantzia kendu nahi diete basatiek».

Senatuan eztabaidagai

Legeari, ostera, Frantziako Senatuaren langa gainditzea tokatzen zaio orain. Astelehenean ekin zioten hura eztabaidatzeari, eta heldu den ostiralean amaitzea espero dute; 28rako lagako dute bozketa. Senatuan gehiengo zabala du eskuineko oposizioak, eta ohartarazi du «ikuspuntu liberalagoa» emango diola bigarren artikuluari, are gehiago gogortuko duela.


Haurreskolan izena eman daiteke, hilaren 15era arte

Haurreskolan izena-emateko epea hasi dute maiatzaren 15era arte. Orain izena ematen dutenek irailetik aurrera jaso ahalko dute zerbitzua. Informazioa telefonoz jaso daiteke (94 317 20 03), baina beharrezko gestio denak egiteko haurreskolara bertara joan beharko dute interesdune, 07:30etik 17:00etara. Mallabiko haurreskolak gela bi ditu: urte batera artekoak eta 1-2 urte bitartekoak; lehenengoan zortzi plaza daude libre, eta bigarrenean hamahiru, baina lau plaza iaz 0-1 klasean egondakoek beteko dituzte.


Droga sare bat desegin dute 12 pertsona atxilotuta Nafarroan

Pertsona horiek, droga trafikoagatik, legez kanpo armak izateagatik eta dirua zuritzeagatik atxilotu dituzte. Halaber, 18 kilo speed atzeman dituzte.

Polizia Nazionalak droga banatzen zuen sare bat desegin du, Iruñetik lan egiten zuten 12 pertsona atxilotuta, droga trafikoagatik, legez kanpo armak izateagatik eta dirua zuritzeagatik. Halaber, 18 kilo speed atzeman dituzte.

Operazioan zortzi erregistro egin dituzte (bat Zaragozan eta gainerako Nafarroan). Su armak, munizioko 200 kartutxo, 78.770 euro esku-dirutan eta ia kilo erdiko bitxiak (bandako buruak, Iruñeko 29 urteko bizilagunak, apaingarri pertsonal moduan zeramatzan).

Zaragozan urontzi industrial bat ere zigilatu dute, barnean saltzera zuzendutako 32 ibilgailu zituela, narkotrafikotik zetorren dirua zuritzeko estalki moduan.

Bi atxiloketa Bartzelonako eta Bilboko aireportuetan egin ziren, bi pertsonek Espainian sare horretarako 2.700 kokaina gramo sartzeko asmoa zutenean.

Gainontzeko pertsonak Nafarroan atxilotu dituzte, Iruñean eta Orkoienen.

Carmen Alba Gobernuak Nafarroan duen ordezkariak eta polizia-arduradunek azaldu dutenez, operazioa azken egunotan izan diren atxiloketekin amaitu da, baina ikerketa 2011n abiarazi zuten. Merkatuan 400.000 euroren truke salduko zen droga kanpoan uztea ahalbidetu dutela gaineratu dute.


Aitek ardura hartzeko legea

Andreen eta gizonen parekidetasuna «egiaz» lortzeko legea indarrean du Frantziak.Abortu eskubidea bermatuko du, besteak beste

Enpresetan eta administrazio publikoan parekidetasuna lortzeko, emakumeen osasun eskubidea bermatzeko, genero indarkeriari aurre egiteko... legeak onartu ditu Frantziak azken hamarkadetan. Lege horiek eskas zituzten atalak osatzeko eta aldatzea lortu ez dituzten egoerei aurre egiteko, beste lege bat sartu da gaur indarrean: Emakumeen eta Gizonen Egiazko Berdintasunerako Legea. Aitek umeen zaintzako ardurak hartzea, genero indarkeriaren aurkako jarduna hobetzea eta enpresetan eta administrazio publikoan emakumeen presentzia handitzea dira helburu nagusiak. Emakumeen abortatzeko eskubidea bermatzeko, aldaketa batzuk ere egingo dituzte.

Neurri sorta zabala jasotzen du legeak, eta indarrean diren beste lege horiek osatuko ditu. Atzo Frantziako Errepublikaren Aldizkari Ofizialean argitaratu zuten, eta indarrean da gaurtik. Frantziako Emakumeen Eskubideen ministro Najat Vallaud-Belkacemek iragarri du azarorako prestatuko dituela legea praktikan ezartzeko dekretu zehatzak. Esana du «egiazko berdintasunari traba egiten dioten galgak» banan-banan ezeztatuko dituela legeak.

Helburu hori eskuratzeko artikulu sortan, aitatasun baimenei ekarriko dizkien aldaketak nabarmentzen dira. Lehen umea edukitakoan, gurasoek sei hilabeteko baimena eska dezakete gaur egun. Bigarren umea edo hortik aurrerakoak edukitakoan, 36 hilabetekoa (hiru urtekoa). Lege berriarekin, urtebeteko baimena eskatu ahal izango dute lehen umearekin —baimena guraso bakarrak hartuz gero, sei hilabetekoa izaten jarraituko du; urtebeteko baimena edukitzeko, bi gurasoek hartu beharko dute—. Bigarren umeaz eta hortik aurrerakoez arduratzeko, 36 hilabeteko baimena hartu ahal izango dute; baina gurasoetako bakarrak baliatzen badu baimen hori, 30 hilabetekoa izango da gehienez; bigarren gurasoak eskatu beharko ditu gainerako sei hilabete horiek. Gaur egun, 540.000 gurasotik 18.000 aitak soilik eskatzen dituzte era horretako baimenak.

Baimenek iraungo duten epe horretan diru saria eskatu ahal izango dute, lana utzi edo murrizteagatik —gehienez ere, 573 eurokoa hilean—. Jateko pentsioak ordaintzeari uzten zaionerako ere neurriak hartu dituzte: pentsioak emango dizkiete umeen zaintza duten gurasoei.

Lan arloan parekidetasuna lortzeko bidean, beste neurri batzuk ere ezarriko ditu legeak: amatasun baimena bukatzen duten amak lanera itzultzeko laguntza; berdintasun profesionalerako legea errespetatzen ez duten enpresei administrazio publikoarekin lan egiteko debekua; kristalezko sabaiaren aurka «borrokatzeko» neurriak; andreen eta gizonen arteko soldata diferentziak gainditzeko urteroko negoziazioak...

Frantziako Asanbleako eta Senatuko ordezkarien talde batek adostu zituen legearen puntuak, eta joan den uztailaren 23an onartu zuten, aurkako botorik gabe. 199 diputatuk babestu zuten Asanblean, eta 145 abstenitu ziren. UMPko diputatu gehienek abstentziora jo zuten. Izan ere, UMPko ordezkariek abortua bermatzeko puntu batekin ezadostasun handiak agertu dituzte. Hori dela eta, Kontseilu Konstituzionalera eraman zuten legea. Baina kontseiluak joan den astean oniritzia eman zion puntu horri ere.

Abortua, borondatez

1975eko lege batek arautzen du abortatzeko eskubidea, Veil legeak. Hark zehazten du emakume batek posible duela haurdunaldia etetea, larridura edo kaltea eragingo badio. 1975eko legearen definizio hori erreformatu dute lege berriarekin: aurrerantzean, emakumeak abortatzea erabaki ahal izango du, haurdunaldiak kalte egingo liokeela argudiatu beharrik gabe. Abortatzeko eskubidea bermatzeko neurri gisa aurkeztu dute. Eztaibadan Espainiako Gobernuak egin nahi duen abortuaren erreformari ere erreferentzia egin diote diputatu sozialistek, abortuaren eskubidearen inguruan atzerapausoak gerta litezkeela azaltzeko.

UMPk eta Eliza katolikoak kontra egin diote puntu horri; «bizitzaren aldeko martxa» bat ere egin zuten Parisen, milaka lagun bilduta. «Aldaketa dogmatikoa» dela, ez dela beharrezkoa, eta gizartean debaldeko zatiketa sortzen duela esan dute. Abortua eskubidea dela, eta ezin dela halako argudioen pean gorde erantzun dute ezkerreko diputatuek.

Baina Vallaud-Belkacem ministroaren legeak neurri gehiago ekarri ditu, adostasun handiagoa lortu dutenak. Esaterako, genero indarkeria jasan duten emakumeak babesteko: arriskuan edo mehatxatuak izan diren, edo bortizkeria edo bortxaketak jasan dituztenentzat, «arrisku handiko telefonoak» ugarituko dituzte; genero indarkeria jasan duten emakumeen babes neurriak azkarrago ezartzea eta haien iraupena luzatzea ahalbidetuko dute; bikotekideari eraso egin dioten gizonak etxetik botatzeko bideak azkartuko dituzte, eta biktimek etxe horretan jarraitzeko bitartekoak jarriko; «jazarpen mota guztien» aurkako zigorrak indartuko dituzte —adibidez, asmo txarreko mezu elektronikoak etenik gabe bidaltzea zigortuko dute—.

Umeen miss lehiaketarik ez

«Estereotipo sexistak» aldarazteko neurriak ere badakartza legeak: ikus-entzunezkoen kontseiluak ziurtatuko du emakumeen «ordezkaritza justua» hedabideetan; neska gazteak «hipersexualizaziotik» babesteko, 13 urtez azpiko umeekin miss lehiaketak egitea debekatuko dute; Interneten sexismoa eta homofobia borrokatzeko neurriak hartuko dituzte; kazetariak parekidetasunean eta estereotipoen aurka trebatuko dituzte...

Halaber, enpresetan eta gizarte bizitzan emakumeen presentzia handitzeko arau batzuk zehaztu ditu legeak. Enpresek handitu egin beharko dute andreen kuota ardura postuetan. Bostehun langile baino gehiagoko enpresen administrazio kontseiluetan %40 andreak izateko betebeharra zuten lehendik; 250 langile edo gehiago dituztenek ere betebehar bera edukiko dute 2020tik aurrera. Administrazioaren egitura gutiz gehienetan eta kirol federazioetan ere handitu beharko dute emakumeen presentzia.


Basotxok animalia handiekin duen harreman ezberdina

A. Ibarra Basañez ::Basotxo

Erein

orrialdeak ::22

prezioa ::4.91€

Arantza Ibarra Basáñezek sortutako Basotxo eta animali handiak kontakizuna etxeko gazteenei zuzendua dago, eta garbi azaltzen du bere protagonistaren tamaina, desagertzen ari den Balea Urdinarekin parekatuz: munduan dagoen animaliarik handiena hogeita hamar Basotxo bezalakoa omen da. Nolanahi ere, Basotxok badaki ondo konpontzen animalia handi batzuekin –lehoiarekin, jirafarekin edo gameluarekin, esate baterako–, baina beldur die krokodiloari, eta arrano handiari, ez baitu haien atzaparretan jausi nahi.


Musikarekin daukaten harremanaz, jubilatuak

Musikaterapiaren onurez aritu ziren herenegun Goiz Eguzkiko jubilatuak aditu batekin, Kaxko Elkarteak gonbidatuta. Musikarekin daukaten harremanaz, eta musikaterapiak eskaini ditzakeen onurez aritu ziren. Bertaratutakoek haien esperientziaz aritzeko aukera izan zuten, eta haien kideekin partekatzeko aukera ere izan zuten.


Bigarren eskuko azoka antolatzeko bilera deialdia

URRETXU // Urretxuko Udalak bigarren eskuko azoka bat antolatu behar du. Bilera ireki bat egingo da bertan parte hartu nahi duten herritarrekin. Antolaketan parte hartu nahi duten guztiak gonbidatuta daude. Bilera datorren astelehenean izango da, 19:00etan, udaletxean.


Urkullu: 'Batasunak hasitakoa ez dezala inork galarazi'

"Hauteskundeetan egongo dira. Eta hori guztiek dakite: beraiek, Espainiako Gobernuak, PPk eta gizarte osoak", gaineratu du EBBko presidenteak.

Iñigo Urkullu EAJko presidenteak adierazi duenez, ezker abertzaleak Alderdien Legea eta auzitegietako epaiak betetzen baditu, "inork ez lioke hasitakoarekin amaitzea galarazi behar".

Urkullu Donostian izan da, EAJk Markel Olano Foru Aldundirako hautagai ofiziala aurkezttzeko antolatutako ekitaldian.

Bere hitzaldian, Lokarrik bihar Bilbon antolatutako ekitaldia aipatu du, ezker abertzalearen alderdi berriaren estatutuak aukezteko balio izango duena. Honen harian, alderdi berria legez kanpo uzten badute ere, talde politiko hori "hauteskundeetan izango" dela azpimarratu du.

"Astelehenetik aurrera, gauza piloa ikusi eta entzungo ditugu; hala ere, hauteskundeetan izango dira. Eta hori guztiok dakigu: Beraiek, Espainiako Gobernuak, PPk eta gizarte osoak", azaldu du Urkulluk.


Jon Erasunek finala bost tantora dauka

Binakako Promozio Mailako pilota txapelketaren finalerdietako azken partida jokatuko da asteburuan.

ASTEBURUKO PILOTA EMAITZAK

Promozio txapelketa

Finalerdiak, bigarren jardunaldia

Arteaga II-Erasun 22

Peña II-Salaverri 10

Sailkapena

1. Arteaga II-Erasun 2-0

2. Laso-Iturriaga 1-1

3. Peña II-Salaverri 1-1

4. Errandonea-Martija 0-2

Hurrengo jardunaldia

Arteaga II-Erasun

Laso-Iturriaga

Peña II-Salaverri

Errandonea-Martija

Esku pilota jaialdiak

Lasarte, ostirala

Victor-Albisu 22

Artola-Beroiz 17

Iruñea, larunbata

Victor-Imaz 18

Artola-Galarza 22

Eibar, igandea

Jaka-Merino II 16

Altuna III-Erostarbe 22

Jon Erasun eta Jon Ander Peña Promozio Mailako Txapelketaren finalerdiak jokatzen ari dira, ligaxka moduan. Asteburuan hirugarren eta azken jardunaldia jokatuko dute. Finalerako bi txartelen lehian hiru bikote daude. Horietan aukera gehien Arteaga II.ak eta Erasunek dituzte. Euren partida irabazten baldin badute finalean izango dira, eta 22-5etik gora galtzen baldin badute, emaitza hori barne, berdin.

Tolosarraren kasua ez da hori. Peña II-Salaverrik irabazi eta Laso-Iturriagak galdu egiten baldin badute, tolosarra finalean izango litzateke. Baina hiru bikoteren arteko berdinketa ematen baldin bada, bi garaipenekin edo garaipen bakarrarekin, bikote horien arteko sailkapena egin beharko litzateke; elkarren artean jokatutako partidak bakarrik kontuan hartuta. Aldeko eta aurkako tantoak begiratuta erabakiko litzateke nork egingo lukeen aurrera.

Jardunaldi erabakigarria ostiralean hasiko da, Oñatin, 22:00etan. Bertan, Arteaga II-Erasunek Laso eta Iturriagaren aurka jokatuko dute. Hurrengo egunean, hilaren 18an, Peña II-Salaverriren eta Errandonea-Martijaren artekoa jokatuko da. Pilota jaialdia Iruñeko Labrit pilotalekuan izango da, 16:45etik aurrera.

Aiztondo pilota topaketa

Martxan da jada Aiztondoko XX. Pilota Topaketa. Aurtengoan ere, Aiztondoko bailara osatzen duten sei herrietako pilota taldeetako arduradunek antolatu dute txapelketa, Aiztondo Zerbitzu Mankomunitatearen eta Amasa-Villabona eta Asteasuko udalen sostegu ekonomikoa dutelarik.

XX. ekitaldi honetan Aduna, Amasa-Villabona, Larraul, Alkiza, Zizurkil eta Asteasuko haurrek jokatuko dute eta 144 pilotari ariko dira aurrebenjamin, benjamin, alebin eta infantil mailetan eskuz. Alebin eta infantil mailan neskek palaz jokatzeko aukera izango dute.

Txapelketa pasa den asteburu honetan hasi da, eta bost jardunaldiz luzatuko da. Maila guztietako finalak aurtengoan Adunako pilotalekuan jokatuko dira, apirilaren 29an, larunbatez, eta 16:00etan hasita.

Partidak larunbat eta igandeetan jokatuko dira; larunbatetan benjaminak Villabonan eta Larraulen eta alebin eta infantilak Adunan; guztiak 15:00etan hasita. Igandeetan, berriz, aurrebenjaminak Alkizan jokatuko dute, eta neskak palaz Asteasun; guztiak 10:00etan hasita.

Finalerdiak Zizurkil eta Alkizan jokatuko dira apirilaren 23an eta final guztiak aipatu bezala Adunan.

Padel txapelketa

Asteburu honetan, Donostiako Trinketean, Gipuzkoako padel eskolarteko zirkuitoa jokatu da. Alebin mailan, Tolosako Peru Garin eta Altzoko Markel Lizarribar izan dira irabazleak.


Ander Perez: lau argazki tertulia grafikoan


Makina bat Citroën 2cv kirol portuan

Paseatzera, buelta bat ematera atera goizean goiz eta halako ikuskizun bitxi batekin topo egiten duzunekoa: makina bat Citroën 2cv Zumaiako Kirol Portuan. Frantziako matrikulak zituzten eta Miarritzeko garabi bat ere bazegoen. Baina, zer egiten zuten goizeko lehen orduetan hor?


PPren nahia bete eta sozietate zerga %24ra apalduko dute EAJk eta PSEk

Jaitsiera mailakatua izango da, eta datozen bi urteetan bina puntu jaitsiko da sozietate zergaren tasa nominala. Espainiako tasaren azpitik geldituko da. Gaur aurkeztuko diote akordioa PPri

Haizea astelehenean aldatu zen Mendiarentzat. PSE-EEko idazkari nagusiak gosari informatibo batean agertu zuen jarrera aldaketa: PPk aurrekontu akordioa onartzeko bazen, sozialistak prest zeuden«eginahalak» egiteko, baita EAJrekin hitzartutako zerga erreforma «hobetzeko» ere.

Ahalegindu beharko, bai, azken hilabeteetako bere marra gorria, sozietate zergaren tasaren murrizketa, haizeak nola eraman duen esplikatzeko. Egia, era berean, haize gogorra izan duela kontra PSE-EEk. PPren boto erabakigarrien beharraz gain, hor zituen EAJren zati handi baten nahia, Unai Rementeria Bizkaiko ahaldunak behin eta berriz azaldutakoa, Confebasken eta herrialdeetako patronalen etengabeko adierazpenak... eta denbora. 2018ko aurrekontuentzat beharrezko botoak lortzeko epea —azaroaren 29a— hurbiltzen ari zen Jaurlaritzarentzat.

Urriaren 31ko arratsean PSE-EEk eta EAJk iritsitako akordioak hiru aste iraun du. Bi alderdiek beste akordio bat lotu dute, eta orain honetan, sozietate zergaren tasa nominala aldatzea, apaltzea adostu dute. Arabako, Bizkaiko eta Gipuzkoako sozietate zergaren tasa nominala %28tik %24ra murriztuko da. Jaitsiera hori mailakatua izango da, tasa bi urtetan bina puntu apalduta. Beraz, 2018an sozietate zergaren tasa nominala %26 izango da, hiru herrialdeetako enpresentzat eta 2019an %24. Enpresa ertain eta txikientzako tasa ere lau puntu apalduko da, modu berean, %20raino.

Espainiakoren azpitik

PPk %25erainoko murrizketa eskatzen bazuen ere, guraizeak puntu bat urrutirago joan dira EAJrentzat usadio bihurtu zen helburua berriz ere betetzeko, Espainiako sozietate zergaren egungo %25eko tasa nominaletik azpira gelditzea.

Enpresek tarte hori ordaintzeari uzteak, sozialisten ustez, ez du murrizketarik ekarriko ogasunen diru bilketan, alderdiak kontraprestazioak ezarri dituelako akordioan. PSEk albiste agentziei aurreratutakoaren arabera, hiru mekanismok konpentsatuko dute galera. Bi kenkariren baldintzak gogortu egingo dira. Batetik aurreko urteetako ekitaldi negatiboak (galerekin itxitako urteak) deskontatzeko aukerak zaildu dira. Bestetik, I+G+i-n egindako inbertsioen gaineko kenkariak ere mugatuko dira. Eta, azkenik, gutxieneko tasak igo egingo dira; gaur egun %11-%13 bitartean daude eta bi urtetan %15-%17 handituko dira.

Gauzak horrela, sozialisten aburuz, akordioaren aldaketak merezi du «egonkortasun politikoko giroa sortzeko ekarpena izango bada». Egonkortasun horrek, ekonomiaren eta enpresen martxa ona sustatuko du eta hiritarrentzako ere «ona izango da», diru bilketa «hobetuko duelako».

Gaur PPri aurkeztuko dioten akordio berriari ez dio oihartzun berezirik eman, oraingoz, bigarren aldeak, besteak beste, atzo EAJren adierazpen guztiak Kontzertuaren Legearentzat eta kupoarentzat zirelako.

Alderdi Popularrari, berriz, sozietate zergaren aldaketa haizeak «doinu atsegina» ekarri dio, PPko eledun Anton Danborenearen ustez. Xehetasunak jakin artean, fiskalitate «erakargarri» batek «enpresak mantentzeaz gain enpresa berriak erakartzeko» balio duela esan zuen Danboreneak. Eta balioko du, sozietate zerga jaistearen domina paparrean, PPk Jaurlaritzaren 2018ko aurrekontuei babesa emateko ere.

«Atzerakada»

Sindikatuak dira zerga jaitsiera kritikatu dutenak. Eta gogor egin dute. ELArentzat sozietate zergaren egoera «eskandalu hutsa» da eta gobernuko partaideek «beste behin, patronalaren eta kapitalaren aldeko neurriak hartu dituzte». LABen arabera, «fiskalitatearen inguruko antzerkitxoak» berretsi egiten du «errenta handien eta kapitalaren mesederako» zerga erreforma bat dela «haien interes bakarra».

Haize orratzak PP seinalatzen zuela, EH Bilduk atzo iragarri zuen osoko zuzenketa aurkeztuko diola aurrekontuei. Maddalen Iriarte eledunaren ustez, «ez dago bestelako biderik, EAJk beste behin herri honen gehiengoari muzin egin diolako eta 155.aren aldekoekin menage à trois bat egitea erabaki». Iriarteren arabera, jeltzaleek «ateak itxi» dizkiote EH Bildurekin edozein akordio lortzeari, nahiago izan dute PPren eskaerei «men egitea».

Asteartean aurkeztu zion EH Bilduk aurrekontuen inguruko bere proposamena Pedro Azpiazu Jaurlaritzako Ekonomia eta Ogasun sailburuari. 220 milioi euro inguruko partidetan aldaketak egitea eskatu zuen koalizioak, besteak beste, industria sustatzeko, lan baldintzak hobetzeko, hezkuntzan eta osasunean galdutako enplegua eta kalitatea berreskuratzeko, eta baita zerga erreformari ekiteko ere.


Kote Cabezudori 47 delitu leporatu dizkio instrukzio epaileak

Kote Cabezudo argazkilariaren aurkako auzi nagusiaren instrukzioa itxi du Donostiako 4. Instrukzio Epaitegiak. 47 delitu egotzi dizkio Julian Garcia Marcos instrukzio epaileak. Horietako lau askatasun sexualaren kontrakoak dira.

Modeloei sexu erasoak egitea eta baimenik gabe irudi pornografikoak zabaltzea leporatu zioten. Izan ere, 21 emakumek salatu dute Cabezudo.

Epaileak egozten dizkion gainerako delituak ondorengoak dira: zortzi kasutan adingabeen galaraztea, hamahirutan intimitate urratzeak, hamazazpitan iruzurra eta bostetan osotasun moralaren kontrako delitua.


Madrilen ere erabaki nahi dugu

Eskuin muturrak ez du gobernu neofrankistarik ekarri Espainiako Estatura. Euskal Herritik begiratuta ere, hori da hauteskunde hauetatik atera litekeen ondoriorik nabarmenena. Are gehiago, eskuma hori gero eta txikiagoa da Hego Euskal Herrian, eta Nafarroan bakarrik lortu du ordezkaritza, baina botoetan atzera eginez. Parte-hartzearen hamar puntuko igoeraren klabe nagusia beldur horretan oinarritu da.

Hego Euskal Herriko emaitzetan nabarmenena EAJren, PSOEren eta EH Bilduren igoerak dira, eta batez ere lehenbiziko biena. EAJk marka hautsi du, Espainiako hauteskunde orokor batzuetan halako igoera erdietsita. Bere diputatuak Madrilen erabakigarriak direla saldu du –hainbatetan hala gertatu da, bai PSOEren baita PPren gobernuak ahalbidetuz– eta herritarrek sinetsi egin diote, areago orain boto horiek eskuin muturrari aurre egiteko izan bazitezkeen. Baina EH Bilduren boto emaileek ere berdintsu sinetsi dute euren bozkak erabakigarriak izan daitezkeela, are gehiago PPren aurkako zentsura mozioarekin gertatu dena ikusita.

Gobernagarritasunari begira, Madrilen bere bidea egingo du Pedro Sánchezek, baina euskal lurretan argi geratu da EAJ-PSE bikotearen sendotasuna. Identitate gaiek aliantza zirikatzen ez badute –erabaki eskubidea edo gisakoekin, adibidez– luzerako erromantzea izan dezakete. Oraingoz ez dirudi EH Bilduk eta galera itzela izan duen Podemosek asko ikaratzen dutenik jeltzale eta sozialisten jardun erosoa.

Emaitza hauek maiatzeko udal eta foru hauteskundeetako txanpa ere izan daitezke. Oso bestelakoak izango dira, baina orain ondo kokatuta egoteak lagunduko du hurrengoetan ere emaitza onak izatea, eta alderantziz. Alde horretatik, Nafarroak garrantzi berezia izango du, 2015eko aldaketa berrestea baitago jokoan. Horretarako abiapuntua ez da txarra. Lehia oso estua izango da, hori seguru, baina Navarra Sumak ez du ezer gehitu, alderantziz, eta hori bera ez da datu txarra. Arriskurik handiena da UPNk eta PSNk gehiengo osoa lortzea, eta oraingo emaitzek ahalbidetuko lukete hori. Ez da hain samurra izango Espainian zartakoka ari direnek Nafarroan corralitoa berpiztea, baina ez da komeni espainiar batasunaren indarra gutxiestea.


Zirkua izango da inauterietako ikuskizunaren gaia

Seigarren urtez kale ikuskizuna prestatuko du Zumaiako Musika eta Dantza Eskolak inauterietarako. Zirkua da aurtengorako aukeratu duten gaia. Otsailaren 8an izango da, 18:30ean.

Lanzko inauterian oinarritutako ikuskizuna izan zen lehenengoa, 2008an, eta orduz geroztik Akelarrea, Piratak, Asterix eta Obelix, eta Mamu Festa izan dira aukeratutako gaiak. Zirkua aukeratu dute aurten, eta, aurrekoetan bezala, musika eskolako ikasle, guraso eta irakasleek hartuko dute parte, musika banda, eta Inaxio Tolosa, Elena Irureta eta Telmo Iruretarekin batera.

Eszenografia eta ilustrazio lanak Ander Hormazurik egingo ditu, eta ikasleen jantzietaz ludoteka arduratuko da. Iaz gurasoen partehartzea bultzatzeko asmoarekin Baztandik Amaia Zinkunegik material birziklatuarekin eginiko jantziak ekarri zituzten. Aurten berriz, Amaiak jantzien tailerra emango du urtarrilaren 25ean eta otsailaren 1ean, gurasoei zuzendua. Jantzi tailer honetan izen-emateko data urtarrilaren 21etik 25era bitartean izango da.

Kalejiran parte hartu nahi izanez gero entsaioak egun hauetan izango dira:

- Otsailak 4, 18:00etan Ludotekan.

- Otsailak 7, 18:00etan Torre Berrin.

Kalejira ZMDE hasiko da 18:30ean; aurrez, 18:00etan, ikasleak trikitilariekin etorriko dira ludotekatik. Ubillostik Kofradiako plazaraino joan, han buelta hartu eta Beheko Plazan izango da ikuskizuna –aurrekoetan Ondartxon egin izan –.


Euriak ere ez du oztopatzen festa

Euria izan edo ez, festak aurrera jarraitzen du Villabonan. Aterruneak aprobetxatuz sagardo dastaketa egin dute Villabonan. Hori baino lehen, Lizartzako Isk&bila txarangak alaitu du herria eta trikitalien txanda izan da ondoren.


Mugarra Triatloi Taldeak ekipazio berria estreinatu du

Familia argazkia atera dute triatloi taldeko kideekin eta eskolako gaztetxoekin.

Ohiko babesleei (Durangoko Udala, Zarate Elexpe eta La Tostadora) berri bat gehitu zaie aurten: Fumbarri. Horrela, babesle denak jasotzen dituen ekipazioa estreinatu du Durangoko triatloi taldeak.

MugarraTT 2004ean sortu zuten. Ondoren, gaztetxoak trebatzeko eskola jarri zuten martxan. Gaur egun, 65 gazte dabiltza eskolan.


Boxeo gau itzela larunbatean

Boxeo gau berezia antolatu du Neskabox Kirol Elkarteak larunbat honetan arratsaldeko 8etatik aurrera Arane kiroldegian; Ixa Rodriguezek debuta egingo du boxeolari profesional modura.

Boxeo gaua antolatu da datorren apirilaren 14rako, larunbata, 20:00etan, Soraluzeko Arane Kiroldegian, Soraluzeko eta Bilboko boxeolarien parte hartzearekin.

Bertan Soraluzeko lau boxeolarik hartuko dute parte. Ixa Rodriguezek debuta egingo du boxeolari profesional modura eta haren ikasle Ousama Hinak, Adur Odriozolak eta Julen Gallastegik amateur modura.

Sarrerak salgai daude dagoeneko, 15 euroan aurrez erosita eta 18 euroan txarteldegian bertan eskuratuta.

Soraluzeko Udaleko Kirol Batzordeak 1.000 euroko diru-ekarpena egin dio larunbateko ekitaldiari.

Argazkia: plaentxia.eus


Eduardo Mocoroa Musika Eskola, etorkizunera begira

Amaia Lizaso Eduardo Mocoroa Musika Eskolako zuzendariak ikastetxearen egungo jardunaz eta aurrera begirako erronkez hitz egin du, hainbat eskaera ere luzatu diozkio udalari.

Eduardo Mokoroaren 150. urteurreneko ekitaldien barruan, izen bera daraman Tolosako udal musika eskolak logotipo berria aukeratu du duela gutxi eta hurrengo erronka bere eskaintza berritzea eta garai berrietara egokitzea izango du.

Dirudienez, Tolosako udal musika eskola 1883an sortu zen, baina 1846tik udalak ordaintzen zituen musika ikasketak baziren, beraz ibilbide luzea dauka herriari musikariak ematen. Historia horretan zehar, Felipe Gorriti eta Eduardo Mokoroa musikari ezagunak izan dira, besteak beste, bertako irakasle eta zuzendari. Azken honen izena darama gaur egun eskolak. Ikasleei musika oinarriak erakutsi eta soinu tresnetan trebatzea da bere eginkizun nagusia. Helburu hori ederki betetzen duela esan daiteke, berak hornitzen baititu herriko musika talde nagusienak: Musika Banda, Udal Txistulari Banda, Arimaz orkestra, Santa Maria parrokiako orkestra, txarangak eta beste hainbat talde.

Mende luze horretan zehar egoitza eta egoera desberdinak ezagutu ditu musika eskolak. Hasierako urteetan ikasle kopuru txikiak bazituen, azken hamarkadetan ehunka ikasle ditu eta instrumentu eskaintza ere asko zabaldu da. Urte luzetan San Juan kalean kokatu ondoren, hamarkada batzuk daramatza Rondilla kaleko Gorosabel egoitzan. 1982tik 1992ra kontserbatorio maila izatea lortu zuen, azterketak bertan eginez, Donostiara joan behar izan gabe. 1992an Eusko Jaurlaritzak legedia aldatu zuenetik Gipuzkoan Donostian, Errenterian eta Irunen bakarrik daude kontserbatorioak, Erdi Maila eskainiz, eta Euskadiko Goi Mailako zentro bakarra Musikene da, Donostian kokaturikoa. Gainontzeko musika ikastetxe publiko guztiak musika eskolak dira, beraz ez dute titulaziorik emateko ahalmenik.

Gaur egun Eduardo Mocoroa Musika Eskolak 22 irakasle eta 412 ikasle ditu. Ia instrumentu guztiak eskaintzen ditu: soka osoa biolina, biola, biolontxeloa eta kontrabaxua, eta baxu elektrikoa ere duela gutxitik, haize metaleko guztiak tronpa, tronpeta, tronboia, bonbardino eta tuba, haize egurrean falta du fagota flauta, oboe, klarinete eta saxo, perkusioa, polifonikoak pianoa eta akordeoia eta herrikoiak dultzaina eta txistua. «Ez daukagu gitarra, txalaparta, alboka eta trikitirik. Jendea etortzen da galdetzen, baina sekula ez dugu izan. Behin planteatu zen gitarrako irakaslea ekartzea, baina ez zen atera azkenean», dio Amaia Lizaso eskolako zuzendariak.

Ikasle kopurua mantendu egin da azken urteotan eta irakasleen kontratu motak mugatzen du, denek ez baitute lan jardunaldi osoa. «Udalak erabakitzen du hori eta hasieratik ez da ia aldatu. Borrokatu egin beharko dugu ordu gehiago lortzeko, badelako kanpoan gelditzen den jendea, ezin matrikulaturik», adierazten du zuzendariak. Instrumentu eskaera aldatu egiten dela dio, baina haizezkoek arrakasta handia omen dute Inauterietan txarangetan jotzeko egokiak direlako.

Egoitza aldetik oso gustura aurkitzen dira Gorosabelen. Lehen pisuan sei gela handi daude, lau musika hizkuntza emateko, korurako bat eta ganbera taldeek entseatzeko beste bat. Bigarren pisuan perkusioa, dultzaina eta txistu gelak daude, hamabi kabina indibidual eta areto nagusia kontzertu eta taldeen entseguetarako.

Ikasketa programa lau ziklotan banatzen dute. Lehenengoan lau urteko haurrak jolasen bidez eta musika entzunez, marrazki, ipuin eta dantzak egiten hastapenak jasotzen dituzte. Bigarren zikloa zortzi urterekin hasten da normalean, instrumentua ikasten hasten dira, musika hizkuntza landuz eta taldeko aktibitate batekin korua hasieran eta instrumentu taldea gero. Ziklo honetara sartu daiteke lehenengoa egin gabe. Kasu horretan musika hizkuntzako ikasturte bat egin behar da aurretik. Hirugarren zikloa hamabi urterekin hasten da orokorrean eta instrumentua eta taldeaz gain, beste formazio teorikoa dute harmonia, historia. Laugarren zikloan taldeko aktibitatea bakarrik egiten da, «baina irakasleak gaitasuna duen eta jarraitzeko moduan dagoen ikaslea ikusten badu eta plaza libreak baldin baditu, klaseak ematen jarrai dezake». Lehen hiru zikloak launa urtekoak dira eta azkena, nahi adinekoa.

«Matrikulazioa asko jaisten da azken bi zikloetan, DBH edo unibertsitateko ikasketak ere gogortzen direlako eta hemengo ikasketek ere lan gehiago eskatzen dutelako. Azken zikloa oso ikasle gutxik egiten dute», adierazten du Amaia Lizasok. Gazteek gero eta jarduera aukera gehiago dituztela ere aipatzen du. Eta kiroletan gertatzen den bezala, adibidez, emaitzak ez direla berehala ikusten onartzen du, esfortzu luzeagoa eta jarraituagoa eskatuz jarduera honek.

Ikasle helduen kopurua ere handia da, eskolako ikasle guztien laurdenaren ingurukoa. «Batzuk ikasketak burutu eta lanean hasten direnean lehengoa gogoratzera eta berreskuratzera itzultzen dira eta beste batzuk zerotik hasten dira. Hemen ere Inauterietako txarangetan instrumenturen bat jotzea helburu dutenak asko izaten dira. 70 urte pasatxo dituzten instrumentu anitzeko talde bat badaukagu. Ondo pasatzen dute», eransten du. Fenomeno hau ez dela Tolosakoa bakarrik argitzen du, leku batzuetan rock edo bestelako taldeak osatuz.

Musikan gehiago sakondu nahi duenak Donostia, Errenteria edo Irungo kontserbatorioetara jo behar du, Erdi Maila ikastera 2. edo 3. zikloan sar daiteke , edo Donostiako Musikene zentrora, Goi Mailako ikasketak egitera. «Ikasle batek gaitasuna eta ikasteko gogoa duela ikusten badugu, gurasoekin hitz egin eta prestakuntza berezia adosten dugu, instrumentu klaseei eta teorikoei dedikazio handiagoa eskainiz ikastetxe horietara sar ahal izateko», dio zuzendariak. Zentro horietara iritsi diren ikasle batzuk badituzte. Sarrera froga egin behar da bietan eta Goi Mailara ere zuzenean joan daiteke, baina oso zaila omen da. Instrumentuez gain, arlo gehiago eskaintzen dituzte Musikenen: jazz, sinfonikoa, konposizioa, zuzendaritza… eta bertako instrumentuekin ere hasi nahi dute orain. Klaseak emateko titulazioa Musikenen bakarrik lor daiteke eta irakasle falta sumatzen hasi direla dio Lizasok.

Lehen esan bezala, musika eskola irudikatuko duen logotipoa aukeratu dute, oso polita dela dio zuzendariak, eta aurrera begirako erronkei heldu nahi diete: «Lehendabizi azterketa txiki bat egin nahi dugu, ikasketak eta funtzionamendua berritzeko asmotan, eta gero ikusiko dugu. Orain arte musika tradizionala eta klasikoa landu dugu gehienbat. Musika modernoko pintzelkada batzuk egin ditugu eta hori sendotu egin nahiko genuke». Udalari lanaldi murriztua duten irakasleen kontratua zabaltzea eskatuko lioke eta falta diren instrumentuak sartzea planteatzeko unea izan daitekeela uste du.

Bukatzeko, haur eta gazteak musika ikastera animatu nahi ditu musika eskolako zuzendariak: «Argi dago musika ikasteko diziplina eta praktika behar dela, bestela ez dela aurreratzen eta orduan aspertu eta utzi egiten dela. Nerabetasunaren hasieran askok utzi nahi izaten dute instrumentua. Baina gogor egin eta jarraituz gero irtenbide polita da». Alde horretatik, Inauterietako txarangez gain, urtean zehar ikasle taldeek kalean eta hainbat tokitan zahar egoitzak, topaketak, trukaketak eskaintzen dituzten emanaldiak aipatu ditu Lizasok.


Porrota Barakaldon

Euskal Ligako taldea izan ezik, Tolosako emakumezko talde guztiak garaile izan dira asteburu honetan.

EUSKAL LIGA: BARAKALDO 4 - TOLOSA 2

GOLAK: MAR LUZURIAGA ETA NEREA MURUA

Etxetik kanpo ezin puntuak atera dago taldea. Oraingoan galtzen hasi ginen, baina berehala berdindu genuen Marren golari esker. Ondoren beraiek beste bi gol sartu zituzten, guk ez genuen gure futbola egitera lortu eta 4. etorri zen. Bukaeran sartu genuen bigarrena.

Baloia era egokian mugitu behar dugu eta lasai, posesioa galdu gabe, gaitasuna badugu baino… etxetik kanpo emaitza hobegoak iritsiko dira.

Hurrengo partida Gasteizko nesken kontra izango da Usabalen larunbatean 15.30ean. Gasteizko neskak 4. postuan doaz, eta gu seigarren hiru puntura. Talde ona da, goiko postuetan ibiltzen dena, partida honetan gure maila nabarmendu beharko dugu.

ANIMO NESKAK, ONDO GOAZ ETA!

JUBENILAK: ZESTOA 2 – TOLOSA 3

GOLAK: AINHOA BENGOETXEA 2 ETA AINHOA GARIKANO

Partidaa ondo hasi genuen, gure jokoa eginez, eta hiru golak segidan sartu genituen. Laugarrena sartzeko ere aukera ezinhobea izan zuen Ainhoa Garikanok baina lehen zatia bukatzear Zestoarrek beraien lehena sartu zuten. Horrek animoak eman zizkien 2. zatia gogor hasteko, eta hasi bezain laster bigarrena lortu zuten. Sufritzea tokatu zitzaigun, baina hala ere emaitzari eutsi egin genion.

Orain Zestoatarrei lehen postua kendu ondoren liderrak gara Ordiziarekin batera.

KADETEAK: ATSEDEN

INFANTILAK:

TOLOSA A 8- ORDIZIA 0

Golak :Izarne Sarasola(4) Ane Izagirre (4)

Partida erraza.

TOLOSA B 8 – BEASAIN 1

Goleatzaileak: Lorena Zumetak 2, Lore Etxaburuak 2, Maria Herrerok 2, Ainhitze Aranaldek 1 eta Jone Saizarrek 1.

Partida polita Usabalen ikusi duguna; Tolosako neskek, bere joko onari esker, merezitako garaipena lortu dute. Argazkia beraiena da.


Punako zubia

Badu orain bi aste Bolibia eta Peruren arteko Punako zubia hersten dutela tematsuki Desaguadoko laborariek, Limak Kanadiako enpresa bati Santanako meategiaren erabiltzeko eman dion baimena salatzeko. TeleSur kateko kameren aintzinean herrokan mintzo dira, landak zikinduak izanen direla erranez, arrainak halaber eta haurrak bistan dena. Bolibiako aldean milaka kamioi daude geldituak ezin pasatuz. Haserrearen birla handitzen doa. Hortik kilometro eskasetan daude poliziak, armadaz lagundurik.

Munduaren bost hegaletan nekazariak dira higitzen, eskuak hutsik, sustengurik ezean, beraien funtsak, ontasunak eta batzuek pribatizatu nahi lituzketen hazien jabego komunaren defendiatzeko. Hiritarrek eguneroko janariak ahalik merkeen erdiesteaz beste axolarik ez dute, lurrarekiko zilbor hestea aspaldian ebaki zaielarik. Irrealitate landeros batean iharduten dute, harrapari itsuen antzera, aho izkinera datorkienaren egiazko prezioa sekula ordaindu gabe.

Colladoko herritarrek segurtatzen dute bururaino joango direla. Ez dutela etsiko. Ekainaren 5eko Peruko hauteskundeen bigarren itzulian ez parte hartzeaz mehatxatzen dute gobernua. David eta Goliaten istoriaren etengabeko errepika.


Euskaldun berrien “klikari” aitortza

Kultur-Korrikaren barruan, euskaldundu diren arbizuarrak omendu zituzten. Udalak antolatutako estreinako omenaldian 20 herritarrek jaso zuten aitortza.

“Zuen ekarpenari esker ere Arbizu euskaren herria da, euskaraz biziko den Euskal Herriaren aleak zarete. Denok gara”. Eta euskaraz hitz egiteko eta “Korrikako lekukoa bezala ondorengoei hizkuntza transmititzeko” gonbidapena luzatuz despeditu zuten larunbat eguerdian euskaldun berri arbizuarrei egindako omenaldia. Izan ere, Arbizun badira euskaldun berriak. Baina “klika” egin ez dutenak ere. Udaletik adierazi zietenez, haiekin batera Arbizun euskaraz bizi nahi dute. Horregatik, euskara ez dakiten arbizuarrei “klika hori egiteko” deia egin zieten.

Euskaldun berriei egindako omenaldian adierazi zutenez, “herri euskaldun batean bizi zinetela ikusirik, une batean Klika egin zenuten; lehen pausoa ematera ausartu zineten. Horrela, pitteka-pitteka, lehen hitzak eta esaldiak ikasi zenituzten. Eta, bat-batean, ingurukoekin euskarazko lehen hitzak gurutzatu zenituzten. Eta jabetu zinetenean egindako ahaleginak merezi zuela, pentsatu zenuten merezi zuela euskaltegira desorduetan joateak”. Euskara etxetik dakitenek “ez dugu inoiz jakiterik izango zer poz sentitzen den une berezi horretan. Inbidia sanoa gurea”. Eta herritar guztiei zuzendutako mezua ere eman zuten omenaldian: “Arbizun osoki euskaraz bizitzera iristeko denon ekarpen xumea beharrezkoa da”.

Gehiago

Korrikaren atariko Arbizuko egitaraua Kike Amonarrizen hitzaldia zabaldu zuen ostiralean. Soziolinguista ezagunak euskara biziberritzearen inguruko hainbat gako eman zituen hizketaldian. Larunbatean, Korrika txikia eta jolasak izan ziren. Herriko haurrek euskararen aldeko mezua irakurtzeko baliatu zuten.


Agenda 21eko udalbatzarra

Ikasturteko lana borobiltzeko udalbatzarra egin zen astelehenean.

Maiatzaren 11an goizeko 10:00etan ospatu zen udalbatzarra. Eskola Agenda 21eko ikasle ordezkariak –LH osoko eta DBHko ikasleak–, LH 5 eta LH 6ko ikasle eta tutoreak, Eskola Agenda 21eko koordinatzaileak, Araziko teknikaria, alkatea eta guraso gutxi batzuk egon ziren.

Bileran horretan bi eskoletako Eskola Agenda 21eko ordezkariek Udalari elikadura jasangarriaren gaiaren inguruan hainbat proposamen eta konpromiso aurkeztu zizkieten. Alkateak egindako proposamenei erantzun zien eta kontuan hartuko zituela adierazi zien ikasleei.

Beñat Solaberrieta alkateak bereziki herritarrok bertako produktuak kontsumitu beharko genituzkeela azpimarratu zuen eta herrian bertan erostea bezalakorik ez legokeela herriarentzat gaineratu zuen.

Ikasleen parte hartzearen aurretik Arazikoek EA21 zertan datzan azaltzeko oso bideo polita aurkeztu zuten eta gero, urte osoan eskoletan EA21aren inguruan egindako lana argazkietan ikusteko aukera izan genuen eta benetan ikasleak egindako lanarengatik zoriondu behar dira.


Herriko pilotari gazteek Asegarceko izarren azalpenak jasoko dituzte gaur

Enpresako pilotariak Zelai talasoterapia hotelean daude talde egonaldian, eta gaur arratsaldean pilota eskolako gaztetxoekin jokatuko dute Odieta frontoian.Asegarce enpresak egonaldiak egiten ditu urtero, eta bere pilotariak eramaten ditu bertara egun batzuk elkarrekin pasa eta atsedena hartzeko. Aurten Zumaian burutzen ari dira egonaldi hau, Zelai talasoterapia hotelean, hain zuzen ere. Astelehen arratsaldean etorri ziren, eta bihar eguerdira arte egongo dira bertako zerbitzuez gozatzen. Atsedena bai, baina lesioen, elikaduraren eta esku pilotan jokatzeko beharrezkoak diren ezaugarri fisikoen inguruko hitzaldiak ere entzun dituzte.Lau egun hauetan herria ezagutu eta herritarrekin egoteko aukera izango dute. Kostaldeko flysch-a ezagutzeko irteera egingo dute gaur, baina aurretik ekitaldi polit bat burutuko dute, 17:30ean Odietan (Herri Eskolako frontoi estalian euria egiten badu). Pilotako izarrak herriko pilota eskolako neska-mutilekin elkartuko dira eta eskuz binakako txapelketa azkarra jokatuko dute. Etorkizuneko pilotariek Aimar Olaizola, Oinatz Bengoetxea eta Asegarceko koadroa osatzen duten pilotarien azalpenak entzuteko aukera izango dute.Final handiaren aurreanEgonaldian parte hartzen ari direnen artean buruz buruko final handia jokatuko duten Oinatz Bengoetxea eta Aimar Olaizola daude. Finala ekainaren 14an zen jokatzekoa Bilbon, baina Bengoetxeak hatz erakuslea hautsi ondoren, hilaren 28ra atzeratu dute. «Kontzentrazioan oso gustura gabiltza. Urtean behin izan beharrean, bitan izango balira hobe! Giro ederrean gaude, eta tokia ere oso polita da», zioen atzo Olaizolak. Umoreari eutsiz, aurrean zuen itsasoan bainatzeko asmorik ez duela azpimarratu zuen: «Bainujantzirik ez dut ekarri, behintzat!».


"Lanez gainezka" daude Amankomunazgoko gizarte zerbitzuetan, eta langile bat gehiago hartuko dute

EH Bildu eta Herriaren Eskubideak zuzentzen duten "aldaketaren gobernua" bere lehen aurrekontua lantzen hasi da. Zirriborroa batzordeetan landuko dute, eta apirileko osoko bilkuran onartzea espero dute. “Gizarte zerbitzuak lehentasun” direla esan du Aitor Lopez presidenteak. Krisiaren eraginak igarri dira gizarte zerbitzuetan.

Lau neurri nagusiren berri eman dute. Lehena, langile bat gehiago kontratatzea gizarte zerbitzuetarako. Aitor Lopez presidenteak (EHB) eta Julia Perera Ongizateko batzordeburuak (HE) kontatu dute azken urtetan gora egin dutela gizarte zerbitzuetan herritarrek egindako eskariek, 2008tik hona batez ere. Ondorioz, lan karga ere handitu da. “Gure gizarte langileak lanez gainezka daude”, esan du Pererak. Uneotan bederatzi gizarte langile daude, beste administrari bigaz batera.

Bigarrenik, etxebakoentzako neguko aterpetxearen zerbitzua indartzea. Ordutegia zabaldu, eta pertsonala handituko dute. Gainera, Lopezek aurreratu du 2017an urte osoan zabalik egon beharko dela aterpea, legeak eskatzen duelako. Beraz, horretara egokitzen hasi gura dute.

Amankomunazgoko administrazioan ere pertsonal gehiago behar dela diote, eta adminsitrari bat hartuko dute.

Zabor bilketa koordinatzeko asmoz

Laugarren ekintza esanguratsu lez, zabor bilketa zerbitzua sendotzea gura dute. Lanbide eskola zuzentzen zuten –orain Durangoko Udalaren esku dago– Behargintzako bi teknikarik zabor bilketaren koordinazio lana burutuko dute.

Aldaketak egin arren, aurrekontua %10 baxuagoa litzateke.


Ekon talde arrasatearra berriro taula gainean

Ekon talde arrasatearra berriro itzuliko da eszenatoki gainera. Gaur, urtarrilak 8, egin dute aurkezpena Bilboko Kafe Antzokian eta biraren nondik norakoak ere azaldu dituzte. Berrikuntzekin datoz, gainera. Zirikatzen Jarraituz Tour izena eman diote itzulerako bira honi.

Abeslari berria

2003an taldea utzi zuten kideak bueltatuko dira atzera, Ines eta Naiara abeslariak kenduta. Hala ere, neska abeslari berri bat izango dute: Neubat taldeko Libe.

Itzulera honetan izango dira, beraz: Juan Sangre (ahotsa), Ioni (2. ahotsa), Libe (2. ahotsa), Yago (gitarra), Xabi (gitarra), Iñigo (baxua) eta Heloy (bateria).

Lehen kontzertua

Birako lehen kontzertua maiatzaren 14an, eguena, egingo dute Bilboko Kafe Antzokian. Gainerako kontzertuen datak sortu duten Myspaceko orrian emango dituzte: www.myspace.com/ekonetnies

Lehengo abestiak

Yago Ekoneko kidea elkarrizketatu dute Arrasate Irratian, bertan esan duenez, lehengo Ekonen abestiak joko dituzte kontzertuetan eta ez daukate disko berririk egiteko asmorik.

Itzuleraren zergatiaz galdetuta, Yagok esan du taldea laga zutenetik beti izan dutela horrelako bira bat egiteko gogoa eta orain zela unerik egokiena.

Elkarrizketa

Yago taldekideari Arrasate Irratian egindako elkarrizketa entzuteko aukera duzue hemen:

MP3 Player

Bira aurkezteko egin duten bideoa

Taldearen biografia

Ekonen ibilbidea 1994an hasi zen. Orduan, Juan Sangre bateriak eta Xabi gitarrak, Arrasateko beste bi musikarirekin batera gerora Ekon izena jarriko zioten proiektua prestatzen hasi ziren. Sasoi hartan oraindik ezezagunak ziren, Undrop taldekoek utzitako 8 pistako mahai batekin euren kantu instrumentalez osatutako demoa grabatu zuten.

Kantuak lantzen jarraitu zuten eta urte eta erdi geroago Amatxon heavy taldeko Yagok gitarra jotzaileetako bat ordezkatu zuen. Gerora, Iskanbila eta Mad Shadows taldeetako kide Iban abesten hasi zen eta indar eta gogo handiagoarekin entseatzen jarraitu zuten denek.

Formazio horrekin Arrasateko Shot! grabazio estudiora sartu ziren eta egun bakarreko saio bukaezinean lau kantu grabatu zituzten, lehiaketa batera bidaltzeko.

1996an Heriotza taldean luzaroan aritutako Iñigok baxua hartu zuen. Jarraian kontzertuak ematen eta abesti gehiago konposatzen hasi ziren. Horrez gain, modu egokian eta denbora gehiagorekin kantuak grabatzea erabaki zuten. Prestatutako bost kantuak hainbat diskoetxeetara eta Bilbo Hiria Lehiaketara bidali zituzten; eta azken honetan klasifikatzea lortu zuten gainera.

Maketak oso harrera ona izan zuen eta hainbat diskoetxek taldearenganako interesa erakutsi zuen. Oihuka eta Mil A Gritos lehian ibili ziren, baina azkenean Gasteizko diskoetxeak taldea fitxatu zuen. Hala, urria eta azaroa artean estraineko diskoa grabatu zuten. Zurrunbilo kaotikoa Carlos Creator eta taldeko kideen artean ekoiztu zuten;

Eta kolaborazioei dagokionez Kashbad taldeko Sorkunen parte-hartzea nabarmendu behar da. Lanak oso harrera ona izan zuen; eta sasoi berean Ekon Valencia Soná lehiaketa ospetsuan sailkatu zen.

Zurrunbilo kaotikoaren aurkezpen birak urte eta erdi iraun zuen, eta Euskal Herriko bazter ia guztiak bisitatzeaz gain, Estatutik barrena ere ibili ziren. Taldearen zuzeneko bortitzak eta eszenaratze berritzaile eta biziak, piroteknia, DJak, graffitia eta beste batzen zituen. Jende asko zur eta lur utzi zituen eta jarraitzaile multzo handia lortu zuten Ekonek.

1998 bukaeran errepidea albo batera utzi zuten kantu berriak prestatzeko; eta 1999ko urria eta azaroa bitartean lan berria grabatu zuten. Milurte berriari aurre egiteko Etnia 2000 diskoak taldearen soinuari buelta erdi eman zion. Sociedad Alkoholika taldeko Jimmyk ekoiztuta, lan honetan ordura arte zuzenean bakarrik aritutako Ines, Naiara eta Ionik esku hartu zuten ahotsen protagonismoa areagotuz.

Beste aurkezpen bira bat abiarazi zuten, aurrekoa baino motzagoa, eta berau bukatu ahala Ibanen baja iragarri zuten, taldea eta lana bateratzea ezinezkoa egin zitzaiolako. Hainbat aukera aztertu ostean, Juan Sangre ahots nagusia bilakatu zen eta Fly Shit taldeko Heloyk ordezkatu zuen makilekin.

Hainbat kontzertu egin zituzten osaketa berria sendotzeko eta hirugarren diskoa grabatzera sartu ziren. Salatzen dut ere Jimmyk ekoiztu zuen eta 2002an kaleratu zuten. Lan hau, irmoagoa eta melodikoagoa da, oso kritika onak jaso zituen; eta urte eta erdiz bira egitera bultzatu zituen, taldekideen bestelako proiektuen eraginez Ekon lozorroan sartzea erabaki zuten arte. Hala, 2003ko urrian orain arteko azkeneko emanaldia egin zuten Arrasateko gaztetxean.


Amuskak agur esan dio 32 urteko ibilbideari

Eskoriatzako Amuska emakumeen elkarteak jarduna bertan behera uztea erabaki du, 32 urteren ostean, hainbat faktorek eraginda. Amaiera emateko, Gure Ametsa jatetxean bazkaria egin zuten domekan, jai-giroan bukatzeko asmoz.

Eskoriatzako Amuska emakumeen elkarteak agur esan dio bere ibilbideari, 32 urteren ostean. Eskoriatzako emakumeendako aisialdia sustatzeko helburuarekin sortutako elkarteak hainbat tailer, ikastaro, irteera… egin ditu urteetan zehar. Eskoriatzako danborradarako karroza prestatzen, Urdelardero eguneko txokolate-janak egiten… urte askoan aritu da, baina, hainbat faktorerengatik, elkarteak ez du aurrera jarraituko. Hala, amaiera emateko, elkarteko 27 emakumek Gure Ametsa jatetxean bazkaria egin zuten pasa den domekan.

Amuskakoak 1993ko danborradan

Eskoriatzako San Pedro jaietan, nagusien danborrada izaten da bezperan, eta argazkian, 1993an egin zena ageri da. Amuska Emakume Elkarteko kideak garbitzaileen batailoiarekin irten ziren herriko kaleetan zehar.

Elkartearen desagertzea

Amuska elkarteko kide Gurutze Idigorasek hauxe adierazi du elkartearen desagertzearen gainean: "Faktore ezberdinengatik gertatu da. Urteetan ez dugu aldaketa handirik egin: tailerrak, ikastaroak eta egun-pasak bai, baina berrikuntza barik. Elkartean 65 emakume garen arren, kideek ez zuten erantzukizunik izan nahi, eta bete beharreko eskaera lanak ere baziren; Udalarekin edo Diputazioarekin izan ditzakegunak asko dira, eta horiek egiten ere jendea nekatu egin da. Bestalde, azkenaldian, berberak aritu izan gara batzarkide, ia guztiok erretiratuak gara, eta Olazar erretiratuen elkartera joaten dira batzuk; jende berria ere ez da sartzen elkartera. Beraz, penaz, baina ibilbideari agur esateko ordua dela erabaki dugu".

Amaiera, jai giroan

Domekan, elkarteko 27 emakumek mini-busa hartu eta Gure Ametsa jatetxean bazkaria egin zuten; ondoren, dantzaldia izan zuten DJ Moto –Andoni Moto– eskoriatzarraren eskutik. "Ederki bazkaldu genuen, eta oso ondo pasatu genuen dantzaldian. Motok, batez ere, 80ko hamarkadako kantuak jarri zizkigun, baita abesti modernoagoak ere, eta oso ondo egon zen. Horrela amaitu gura izan genuen Amuska emakumeen elkartearen jarduna, jai-giroan".


Pentsiodunak beste astelehen batez elkarretaratu dira pentsio duinak eskatzeko

Bi urte betetzera doaz pentsiodunak mobilizatzen hasi zirenetik, eta beraien aldarriak ez du baretzeko itxurarik. Beste astelehen batez elkarretaratu da pentsiodunen taldea, pentsio duinak eskatzeko.

Eguraldia lagun, Saregileen plazan elkarretaratu dira gaur eguerdian.


Hiru pertsona hil dituzte tiroz Ankarako ospitale batean

Itxura guztien arabera, ospitaleko zenbait langilek liskarra izan dute, eta horren ondorioz gertatu da ezbeharra.

Gizon bat tiroka hasi da gaur Ankarako (Turkiako hiriburua) unibertsitate ospitale bateko farmazian. Ondorioz, hiru pertsona hil eta beste bat larri zauritu ditu, Dogan albiste-agentziak adierazi duenez.

Hedabideek helarazitako informazioaren arabera, ospitaleko zenbait langilek liskarra izan ondoren gertatu da tiroketa.

Polizia ospitalera joan da, eta sarrera-irteera guztiak itxi ditu.


Enpresei eta ekintzaileei laguntzeko 150.000 euroko laguntza onartu du Zarauzko Udalak

Ekintzailetasuna bultzatzeko, enplegua sortzeko eta enpresen lehiakortasuna hobetzeko diru-laguntza partida onartu du Zarauzko Udalbatzak EAJ eta PSE-EEren aldeko botoekin. Denera 150.000 euro banatuko ditu Zarauzko Udalak enpresa eta ekintzaileen artean, eta deialdian parte hartu nahi dutenek irailaren 30a bitartean izango dute eskaera egiteko aukera Urola Kostako Udal Elkartearen egoitzan.

Hiru lerro zehaztu dituzte. Alde batetik, enpresa proiektu berriak landu eta sortzeko laguntza emango dute. 2016an alta emanda dauden eta egoitza fiskala Zarautzen duten enpresek parte hartu dezakete.

Bestetik, lanpostuak sortzeko laguntza ere emango du Zarauzko Udalak. Langilea kontratatu duen enpresak, edo autonomo bezala alta eman duen ekintzaileak jasoko dute laguntza. Kontratuen iraupena gutxienez lau hilabetekoa izan behar du, eta lanaldiak gutxienez %75ekoa. Autonomoen kasuan laguntza jasotzeko altan egon beharko dute gutxienez hamar hilabetez.

Horretaz gain, inbertsioetarako laguntzak ere emango dituzte. Diruz lagundutako inbertsioek 2016an egindakoak izan beharko du, eta gutxienez 2.000 eurokoa izan.

Oinarriak, bete beharreko baldintzak eta eskaera egiteko eredua Urola Kostako Udal Elkartearen webgunean daude eskuragarri. Diru-laguntza lehiaketa bidez emango dituzte.


Jaurlaritzak ez du baztertu barizelaren txertoa jaioberriei jartzea

Erabakia Euskadiko Txertaketa Batzorde Aholkulariaren esku utziko du Jaurlaritzak.

Jon Darpon Eusko Jaurlaritzako Osasun sailburuak Euskadiko Txertaketa Batzorde Aholkulariaren esku utziko du jaioberriei ere barizelaren aurkako txertoa jarri behar zaien erabakitzea. Izan ere, erabakia "zientzialariek hartu behar dute", ez Osasun ministroak.

Atzo, Espainiako Gobernuaren Osasun Ministerioak eta erkidegoek urtebeteko umeei ere barizelaren aurkako txertoa jartzea adostu zuten. Une honetan, 10 urteko umeei jartzen diete Euskadin.

Horren ildotik, Darponek azaldu du Jaurlaritza ez dagoela haurtxoei ere jartzearen aurka, baina erabakia "zientzialariek" hartu behar dutela nabarmendu du, eta ez ministroak. Horregatik, Euskadiko Txertaketa Batzordera igorriko du gaia, erabakia bertan har dezaten.

Osasun sailburuaren esanetan, EAEn "txerto egutegi ona daukagu", eta aurten, gainera, "hainbat aldaketa" egin dituzte, hala nola pneumokokoaren aurkako txertoa gaineratzea eta papiloma birusaren aurkakoa bi urte aurreratzea.


Milaka lagun kalera irten dira, errepublikaren alde

Estatuko hainbat hiritan egin dituzten protestak, tartean Bilbon, Donostian, Gasteizen eta Iruñean. Parisen, Bruselan, Porton eta Berlinen ere elkarretaratzeak izan dira.

Estatu osoko hirietan elkarretaratze jendetsuak egin dituzte astelehen honetan errepublikaren eta monarkiaren inguruko erreferendumaren alde, Juan Carlos I.a erregeak Koroari uko egitea erabaki ostean. Besteak beste, Madrilen, Bartzelonan, Sevillan, Valentzian, Bilbon, Donostian, Gasteizen eta Iruñean egin dituzte protestak. Parisen, Bruselan, Porton eta Berlinen ere elkarretaratzeak egon dira.

Hainbat gizarte eragilek eta alderdi politikok deitu dituzte elkarretaratzeak, tartean Izquierda Unidak, Alternativa Republicanak, Ahal Duguk, Equok eta ERCk. Euskal Herrian, EH Bilduk ere deialdia egin du.

Elkarretaratzerik jendentsuena Madrilen izan da, Sol plazan. Bertan, 10.000 lagun bildu dira, Poliziaren datuen arabera. Gobernuak bertan duen Ordezkaritzari ez zaio deialdiaren inguruko baimenik iritsi, eta, beraz, ''legez kanpokoa'' zela ohartarazi dute.

Hala ere, lasaitasunean joan da ekitaldia, bandera errepublikanoz jantzita. Besteak beste, Izquierda Unidako Cayo Lara eta Equo alderdiko Juan Lopez de Uralde izan dira bertan.

Beste hiri batzuk

Bartzelonan, berriz, 5.000 lagun elkartu dira Katalunia plazan, Udaltzainen arabera. Bandera errepublikanoekin batera, ''A9: Bozkatu nahi dugu'', leloa zuten pankartak ere erakutsi dituzte, galdeketari erreferentzia eginda.

Estatuko beste hainbat hiritan ere kalera irten dira hainbat herritar; Tarragonan, Gironan, Lleidan, Sevillan, Alacanten, Zaragozan, Granadan, Salamancan eta Burgosen, besteak beste.

Euskal Herria

Euskadiko hiru hiriburuetan ere 3.000 bat pertsona bildu dira, EH Bilduk eta errepublikaren aldeko kolektiboek deituta.

Ekitaldirik jendetsuena Bilbon izan da, bertan 2.000 bat pertsona elkartu baitira Arriaga Plazan. EH Bilduk deitutako ekitaldia izan da hasieran, independentziaren aldeko pankartarekin. Bertan izan dira, besteak beste, Maribi Ugarteburu eta Oskar Matute. Ordu erdi geroago, EH Bilduko deialdiari talde errepublikanoena gehitu zaio, ''Errepublikaren alde'' lelopean.

Donostian eta Gasteizen ere protestak izan dira. Donostiako ekitaldian 200 bat lagun bildu dira; Hasier Arraiz, Joseba Permach eta Joseba Alvarez, tartean. Gasteizen, berriz, 300 bat pertsona elkartu dira, EH Bilduren deialdian. Ondoren, jende gehiago batu da bertara, eta, Bilbon eta Donostian bezala, errepublikaren aldeko oihuak egin dituzte.

(Bilboko ekitaldiaren irudia)

Iruñean, 500 bat lagun elkartu dira, Merindadeen plazan. Bertan bildutakoen artean, Izquierda-Ezkerrako eta Geroa Baiko ordezkariak izan dira.

90.000 sinadura erreferenduma eskatzeko

Ia 90.000 pertsonak sinatu dute monarkiaren eta errepublikaren artean aukeratzeko erreferenduma antolatzearen alde Interneten. 19:00etarako, 74.000 sinadura jaso ditu Avaaz.org-ek herritarrei ahotsa emateko, eta Change.org-en 12.200 bat bildu dituzte ordurako.


Beñat Arrieta: "Askatasun sentsazio batek bultzatzen zaitu"

Fisika ikasketak mendiarekin uztartu ditu Beñat Arrieta eskoriatzarrak; izan ere, Txilen egon da sei hilabetez, eta, ikasteaz gain, kirola egiteko aprobetxatu du denbora.

Fisika ikasketak egiten diharduen Beñat Arrieta eskoriatzarra sei hilabetez izan da Txilen. Ikastera joan bada ere, ondo aukeratu du lekua; izan ere, mendia oso gustuko du, eta ahalik eta denbora gehien mendira joateko aprobetxatu du. Hala, esperientzia ederra bizi izanda, bueltan da Euskal Herrian.

Zer dela-eta izan zara Txilen?

Fisika ikasketak egiten ari naiz, eta Erasmus antzeko aukera bat izan dut Hego Amerikara joateko, eta aukera hori aprobetxatu nahi izan nuen. Ez nuen kasualitatez Txile aukeratu; izan ere, banekien zein aukera zituen bertan, zein mendi dauden… eta, ikasteaz gain, mendian aritzeko ere joan nahi izan nuen.

Fisika ikasketak nola joan dira bertan?

Fisikako legeak ez dira aldatzen hemendik Txilera; hala ere, klaseak emateko moduak ezberdinak dira. Hango metodoak zaharkituta daude, old school erara funtzionatzen baitute; logikako ariketa gutxiago dituzte, buruz gehiago ikasten dute asko, garapen matematiko luzeak egiten dituzte… Faltan igarri dut Euskal Herrian klaseak ematen diren modua. Edozelan ere, Txilekoa askoz errazagoa egin zait, eta, horren ondorioz, hemen baino nota hobeak atera ditut. Hango ikasleak autodidaktagoak dira, eta euren kabuz mugitzeko beste jarrera eta gaitasun bat dute.

Zein mendi igo dituzu Txilen?

Horien artean oroitzapen onenak? Bertara uztail bukaeran iritsi ginen, eta bertan negua da. Horregatik, mendi baxu eta errazenak igo genituen. Gero, Gabon aldera, mendi altuago eta teknikoagoak igo ditugu. Fitz Royko mendikatean egon gara, eta Aguja Guillomet mendia igo genuen. Oso-oso polita, eta, gure lehen aldia zenez, mendikate horretan saiatu gara mendi errazenak hartzen, eta zerbait gehiago probatzeko eta ikusteko gogoz geratu gara. Kate horretan, Guillomet eta L'S mendiak izan dira. Azken horretan ez genuen gailurra egin, 100 metrora geratu ginen haize zakarraren ondorioz.

Paisaia ikusgarriak, ezta?

Mendi eta inguru ikaragarri politak ikusi ditugu. Denetik igo behar da, pixka bat denetik igo behar da. Izotza, elurra, harria, mistoa... Beraz, ezin hobeto.

Aipatu duzun moduan, buelta ere eman behar izan duzue mendiren batean. Halako besterik izan duzue?

Buelta eman genuen lehen aldia Alto de la Posada 4.200 metroko mendian izan zen. Amaieran, 900 metroko korridorea zuen, eta gorantz gindoazela bero sumatzen genuen, zero azpitik gradu bakarra edo, eta hori neguan eta 4.000 metroan ez da ohikoa. Komentatzen hasi ginen: "Tenperatura honekin elurra ez da egonkor egongo, harriren bat jausi daiteke…". Eta esan bezain pronto, harri mordoa jausi zitzaigun, eta, gaua zenez, ez genituen harriak ikusten guregana etortzen. Halako baten, harria harriaren kontra txinpartak ikusi nituen, eta izkina baten jarri nintzen, beldurtuta, eta buelta ematea erabaki genuen.

Arriskua, beraz, nonahi?

Azken finean, arrisku hori hor dagoela badakigu, eta gure lanaren paper handiena arrisku hori ezagutzea da, baloratzen jakitea, eta erabakiak garaiz hartzea, noiz aurrera jarraitu edo ez, eta gero, onartzea, baita ere, dena ondo doanean ere leku samur batean labankada bat izan dezakezula, edo harri bat jausi eta kasualitatez buruan jo… Bultzatzen zaituen askatasun sentsazio bat duzu, eta guztiz libre sentitzen zara.

Bertara doanarentzat aholkurik?

Garrantzitsuena norberaren aukerak zeintzuk diren garbi edukitzea da, eta norberaren limiteak, eta beti limite horien azpitik saiatzea.


Rafa Larretxea eta Joxe Elosegi:

«Aurrean egongo da gakoa»

Rafa Larretxea eta Joxe Elosegi taldeko arduradunetako birekin hitz egin du Kronikak. Euren esanetan, atzean Hernani gehiago da, baina gakoa aurrean egongo da, errugbian ia beti gertatzen den bezala: «iazko Promoziotik aldatu dena da, gure aurrelariek esperientzia irabazi dutela».

«Promozio gogorra espero dugu. Iaztik gauzak gutxi aldatu dira, baina uste dugu aldatu dena gure mesederako aldatu dela: Alcobendasek iaztik falta ditu jokalari on batzuk, eta guk iaz baino esperientzia haundiagoa dugu». Rafa Larretxea eta Joxe Elosegi besteak beste, elkarteko zuzendaritza kideak dira, eta bi beterano errugbi elkartean. Hernaniko Kronikak euren iritzia jakin nahi izan du Alcobendasen kontrako promozioaren egunean bertan. Gustora daude aurten egindako denboraldiarekin, eta baikor sumatzen dira.

«Beraiek dena ematera datoz»

Alcobendasek Ohorezko mailara igo nahi du, kosta ahala kosta, eta «dena ematera» etorriko direla diote Larretxeak eta Elosegik. «Urte oso onak izan ditu Alcobendasek, eta Ohorezko mailan egon nahi du berriz. Aurrekontua jaitsi, eta behera eta behera hasi ziren, iaz maila galdu arte. Denboraldi ona egin dute, partidurik galdu gabe, eta play offean hartu dute kolpe bakarra, Santanderreko Independienteren kontra».

Iazko urtearen kopia

Gogorra izan da play offa, Alcobendas eta Independienteren artekoa. Bi partiduak irabazi ditu kanpoko ekipoak, 8-13 eta 12-13. Detaile horiei guztiei begiratuta, iazko kopia bat ematen du aurtengo Promozioak, baina rolak aldatuta. Hernanik iaz gauza bera egin zuen, ligako partidu guztiak irabazi, eta play offa galdu. Dena dela, taldeko arduradunek diote gauza batzuetan badagoela aldea iaztik. «Batez ere bi taldeen egoera aldatu da. Hernanik gora egin du, eta Alcobendasek ez dugu uste hainbeste egin duenik. Gainera, iaz beraiek burumakur iritsi ziren Promoziora, eta gu ilusioz gaude».

Klabe txikiak, eta klabe haundiak

Promozioan beti eragin lezake urduritasunak, arbitroak, baja kopuruak, eta ez dago dena aurrez ikusterik. Horrez gain, Alcobendasen zelaia ondo gogoan dute hernaniarrek iaztik. «Zelaia kaxkarra da, putzututa egoten da, eta joko motxa egin behar izaten da, gertukoa; eskura jokatzea oso zaila da». Hernaniri ze joko mota komeni zaion galdetuta, biek diote, aurten bi joko motak egin ditzakeela Hernanik. «Hor egon liteke klabe nagusia, iazko Promozioa kontuan hartuta. Nik uste dut aurrean egongo dela gakoa», dio Larretxeak. «Defentsa asko landu dugu aurten, eta esperientzia hartuta datoz aurrelariak». Elosegik dioenez, asko nabaritu da Jon Intxaustik entrenamenduetan eman duen laguntza. «Denboraldi bukaeran gure paketea ez zuen inork atzera arrastaka eramaten, eta denboraldi hasieran bai». Larretxeak kiloak azpimarratu ditu: «gure 8 aurrelarien artean ez dituzte 800 kilo osatzen, eta hala ere, talde haundiagoei eutsi egin diegu».

Patrick Polidori: «Guk jarri behar dugu erritmoa»

Elkarrizketa puntu horretan zela, lujozko hirukotea sartu da Landareko bulegoan: Patrick Polidori, Jon Iraola eta Boli Seco, taldeko hiru entrenatzaileak. Polidorik talde osoa aipatu du, hor dagoela klabea. «Talde osoak dauka klabea. Beraiei 4-5 falta zaizkie, gu moralez ondo gaude, baina aurten errematatzeko orduan ez dugu asmatu. Hor asmatu behar dugu, eta erritmoa guk jarri behar dugu. Gu beste erritmo batean jokatzen aritu gara, eta hori asko nabaritu liteke. Ez dugu euren mailara jaitsi behar».

Autobus bat beteta, eta beste bat bidean...

Autobus bat beteta zegoen aste hasierarako eta bigarrena bidean. Gaur abiatu dira 06:00etan Atsegindegitik, Hernaniko ahotsak Madrilen entzun daitezen. Partidua, gaur, 12:30etan Alcobendasko Las Terrazas zelaian.

Hernaniko afizioa aurreikuspenen gainetik

Bueltako partiduan espero da Landare azken belar muturreraino betetzea. Afizioari eskerrak eman nahi dizkiete taldeko arduradunek. «Denboraldi osoan erantzun dute. 900 abonatu egin ditugu, eta horietatik 300 etorri dira partiduero. Batez beste, 800 ikusle izan dira Landaren partiduero. Bagenekien afizioak erantzungo zuela, baina gure aurreikuspenak hautsi dituzte».

Partidua ikusteko aukera, interneten edo Zintzarri tabernan

Zuzenean partidua ikusteko aukera badago Madrileraino joan gabe. Astero bezala, Zintzarri tabernan ikusgai izango da partidua. Internetez: www.alcobendasrugby.com.

Hernaniren filosofia:

50 lagunetik gora lanean

Harrobiko jokalariekin soilik ari da Hernani, eta horrek harrotasuna bezainbesteko lana eskatzen du. 50 lagun ari dira lanean Hernanin: 9 lagun zuzendaritzan, 24 lagun entrenatzaile lanetan, eta beste 20 lagun inguru azpiegitura lanetan: talde ekonomikoa, mantenimendua... Denei eskerrak eman nahi dizkie taldeak, egiten duten lanagatik. «Ezin ditugu ahaztu, batetik Juan Rodriguez lehendakaria, ezin konta ahala ordu sartzen ari delako; gurasoei ere eskerrik beroenak, beti hor daudelako; gure espontsorrei ere eskerrik asko; Udalari, Kirolgiri, eta nola ez, Hernaniko afizio guztiari: eskerrik asko denei».


Berebiziko partida du bihar Zumaiakok mailari eusteko lehian

Rotetaren aurka jokatuko du Aita Marin, 17:30ean, eta klubak jarraitzaileen babesa eskatu du. Ez da gutxiagorako, taldeak urrats handia egingo bailuke irabaziz gero.


“Pirritx eta Porrotx-en bideoei esker euskara ikasten ari naiz”

Ba al dakizu zuk Lasarte-Oriako tabernetan Keler garagardoa edaten duzunean, nori esker den hori? Alex banatzaile kubatarra ezagutzen duen jende asko dago, seguru. Duela bost urte hasi zen herriko tabernetan banatzaile bezala, eta egun ezagun eta lagun ugari egin ditu herrian.

Duela zortzi urte, Kuba, bere jaioterria utzi eta Euskal Herrira hurbildu zen Alex eta Keler garagardo markaren banatzailea da duela bost urtez geroztik Lasarte-Oria, Usurbil, Urnieta eta Oreretako tabernetan. Herri hauetan aritzen da eta azken urteotan, jende ugari ezagutu du herrian, eta etxe bila zebilenean, Lasarte-Orian hartzea pentsatu bazuen ere, azkenean, bere emaztearen herrira jo du, Donostiara, Antiguora hain zuzen ere.

Zerk bultzazu zintuen Euskal Herrira etortzera?

Egia esan sorpresa bat izan zen. Gaur egun nire emaztea dena Kuban ezagutu nuen. Euskal Herrian bizi zela kontatu zidan, eta egia esan nik ez nekien lurralde hori non zegoen ere. Bera hemengo kontuak esaten hasi eta toki hau ezagutzeko irrika piztu zitzaidan.

Kubatik ateratzea oso zaila denez, lagun batek Austriara gonbidatu ninduen eta hortik etorri nintzen hona. Hemen ezkondu eta Antiguon bizi naiz orain, nire emaztea antiguotarra da eta.

Ze izan zen Euskal Herrian gehien harritu zintuena?

Hasieran, guztia. Dena zen berria niretzako, baina menturaz oso gogoko dut gauza berriak ikastea.

Dena den, dituzuen kirolak asko harritu ninduten; harria altxatzea, pelota... Jendearen izaerak ere asko harritu ninduen. Hasieran oso lotsatiak ematen duzue, baina langa hori apurtuz gero, erabat ezberdinak zarete, irekiak.

Komentatu digute euskara eta euskal kultura asko maite dituzula!

Pilo bat. Gertatzen dena zera da, oso alferra naizela, eta oraindik ez dudala euskara ikasi. Zortzi urte daramazkit hemen, bada denbora eta jada euskaraz mintzatu beharko nuke.

Etorri eta berehala euskaltegian sartu nintzen, baina urte betez egon nintzen soilik. Gainera, kalean euskaltegian baino gehiago ikasi dut.

Jakingo duzu esaldi edo hitzik?

Hitz eta esaldi asko ezagutzen ditut, baina abestietan agertzen direnak ditut gustukoenak. Benito Lertxundi, Mikel Laboa edo Ken Zazpikoen letrak asko gustatzen zaizkit.

Euskara zaila da, urduri jarri eta blokeatu egiten naiz. Baina orain, bi urte eta erdiko nire semeari esker asko ikasten ari naiz.

Pirritx eta Porrotx gogoko ditu eta euren bideoak egunero ikusten ditugu, jada buruz dakizkit, eta horrekin asko ikasten ari naiz. Umeari esker egunero hitz edo esaldiren bat ikasten dut.

Garagardo banatzailea izanik lasarteoriatarrek asko edaten dutela esango al zenuke?

Bai, beno... normal. Gehien harritzen nauena jubilatuen kasua da. Krisian gaudenez, tabernak jeitsi egin dira, baina jubilatuen kasuen mantendu egiten da.

Ze iritzi duzu Lasarte-Oriaz herri bezala?

Oso ona. Etxebizitza bila hasi nintzenean hemen ibili nintzen begira. Herri hau asko gustatzen zait.

Jende asko ezagutzen dut gainera, tabernetan nagoenean ia ez didate lanik egiten uzten. Oso gustura nago hemen, oso ondo tratatzen naute, askotan ondoegi esango nuke. Oso irekiak zarete hemen.

Lasarte-Oriatik gustatzen zaizun zerbait?

Orokorrean, jendea. Herri aktiboa da, irekia eta denetarik du. Lasarte-Orian lasai-lasai bizitzeko aukera izango nuke.

Euskal Herrira etorri nintzenean, hasieran kalera ateratzeko beldur nintzen, baina ateratzeko pausua eman, eta orain primeran nago. Falta zaidan bakarra euskara ikastea da.

Hizkuntzak ikasten hastea gogoko badut ere, ez dut ezta bat amaitu. Baina euskararekin berdina ez gertatzea espero dut.

Hasieran errusiar hizkuntza iruditzen zitzaidan euskara, baina gero eta argiago daukat: orain jartzen banaiz ikasiko dut. Ez da posible, bi urte eta erdiko ume bat daukat, eta nik baino gehiago daki!

Euskaraz mintzo zara, nola ikusten duzu egoera?

Ni joaten naizen leku guztietan euskara entzuten da maiz. Nik jakin ez arren, solasaldietan sartzen saiatzen naiz, eta gero zaila dut sartu naizen nahaspila horretatik ateratzen.

Lotsatia zarela aipatu duzu, baina ez duzu ematen...

Agian nire aurpegiagatik izango da. Jendeak ezagutu gabe agurtu egiten nau. Beti irribarretsu nago, eta izan daiteke horregatik, jendea niregana hurbiltzen da. Ni tipo normal bat naiz, ez naiz berezia sentitzen. Normala, jende guztia errespetatzen dut.

Sarri ikusten zaitugu herritik, nola banatzen duzu?

Zonaldeka. Astelehenetan Viña del Mar kafetegian, asteartean tren geltoki inguruko tabernetan eta ostegunetan Usurbilen. Ia Lasarte-Oria osoan banatzen dut, taberna gehienetan ibiltzen naiz.

Non edaten da gehien?

Ilargi, Intxausti, Obelix, Siglo XXI eta Jalgin. Jaietan gehiago noski. Festatan dena agortzen da. Krisia dagoen arren, jaietan kontsumoak gora egin du, ondo edaten da Lasarte-Orian.

Ze iritzi duzu herriko jaietaz?

Ez naiz askotan etorri, baina asko gustatzen zaizkit. Giro ona dago, eta ondo pasatzeko dituzuen gogoak ondo islatzen dira. Jai politak dira sanpedroak.


Barrutietak lehen entsegua lortu du Women’s Seven Series-etan

Uribarri Barrutietaren eta bere selekzio kidea den Patricia Garciaren entseguei esker Espainiako zazpiko selekzioak Challenge Trophy txapelketa irabaztea lortu du, Ingalaterrako selekzioa menderatu ondoren.

Uribarri Barrutietak World Serieseko partidu batean bere lehen entsegua egitea lortu du. Durangarra, Espainiako zazpiko selekzioarekin dabil Las Vegasen.


Cocorise, Antonio Orozco eta Balerdi Balerdi zuzenean izango dira gaur

Diskolos, El fuego y la palabra eta Iban Nikolai ere arituko dira Euskal Herriko hainbat agertokitan gaur.

Igandea izanagatik ere musika-eskaintza badugu Euskal Herriko hainbat txokotan

Antonio Orozco abeslariak Bilbon egingo du bisita, Kafe Antzokian arituko baita zuzenean, 20:30etik aurrera. 'Unico' biraren baitan, Bizkaiko hiriburura helduko da Sevillako bakarlaria. D1EZ diskoarekin lortutako arrakastaren bideari jarraiki, kontzertu-bira berezia osatzen ari da artista.

Cocorosie talde amerikarrak Euskal Herrian da emanaldi bakarra eskaintzeko. Hitzordua Biarritzeko L'Atabalen izango da, 21:00etan.

Eibarko Gaztetxean Diskolos eta El fuego y la palabra taldeekin izango da hitzordua 19:00etan.

Iruñean, Arrotxapeako jaietan, Balerdi Balerdi taldearen musikaz gozatzeko aukera izango da, 18:00etan.

Azkenik, Iban Nikolaik Usurbilgo Gaztetxean emango du kontzertua, 19:00etan.


Bosgarren garaipena nahi du Hernanik, Astilleroren kontra

Euskadiko 1go mailan Hernanik lehendabiziko postuari eutsi nahi dio, eta horretarako, Astillero taldeari irabazi behar dio, gaur, Cantabrian, eguerdiko 12:00etan. Bosgarren garaipena izango litzateke hori hernaniarrentzat, eta aurten erakutsi duten joku moduari eusten badiote, ez dute arazorik izango Astillerori irabazteko. Hernaniarren artean errespetu punttu bat jarri duena izan da, aurten Astillero taldeak fitxaje on batzuk egin dituela eta indartuta egongo dela taldea. Dena dela, aurtengo aurkaririk gogorrenari joan den astean irabazi zioten hernaniarrek, eta horrek moral izugarria eman die edozein ustekaberi aurre egiteko. Partidua gaur, Astilleron, eguerdiko 12:00etan.


Gernikako Akordioa bakerako eta normalizaziorako lagungarri litzatekeela esan dio Urizarrek Lopezi

EAko idazkari nagusiak eta Jaurlaritzako lehendakariak batzarra egin dute. EBk alderdien mahaia eratzeko eskatu dio. Lopezek etzi bukatuko du bilera saila.

Sortu alderdiak gaur hamabost bere estatutuen berri eman zuenetik Eusko Legebiltzarreko taldeekin biltzen ari da Patxi Lopez Jaurlaritzako lehendakaria, eta gaur Pello Urizar EAko idazkari nagusia hartu du. Honek esan dio Gernikako Akordioa bakerako eta normalizazio politikorako lagungarri litzatekeela. "Benetako aukera dago", ohartarazi dio Urizarrek hari, EAk prentsa ohar batean esan duenez. "Eragile batzuk aurrerapausoak ematen ari dira, eta Jaurlaritzak eta Espainiako Gobernuak ere inplikatu beharra daukate".

Joan den irailean sortu zuten Gernikako Akordioa Euskal Herriko hainbat eragile politiko, sozial eta sindikalek, eta, euren eskaeren artean, gaurko espetxe politika etetea, presoak Euskal Herriratzea, gaixotasun larriak dituzten presoak aske uztea edota auzi judizialak geratzea daude. ETAri ere egin zioten eskaera: su-eten iraunkorra, aldebakarrekoa eta egiaztagarria emateko. Erakunde armatuak su-eten iraunkorra, orokorra eta egiaztagarria eman zuen urtarrilaren 10ean.

Etzi amaituko du bilera saila Lopezek, Gorka Maneiro UPDko legebiltzarkidearekin batuta. Orain arte, Urizarrez gain, Iñigo Urkullu EAJko EBBko presidentea, Antonio Basagoiti legerbiltzarkide eta EAEko PPko burua, Aintzane Ezenarro Aralarreko legebiltzarkidea eta Mikel Arana EBkoa hartu ditu -Arana ere gaur-.

Aranak alderdien mahaia eratzeko eskatu dio

Mikel Arana EBko koordinatzaile nagusi eta legebiltzarkideak alderdi politiko denen mahaia eratzeko eskatu dio Lopezi. Ezker abertzaleak bide politikoen aldeko hautua egina duela adierazi dio, halaber, Aranak, eta hori baliatzeko.


Talde armatu batek 'Los Zetas'eko mafiaburuaren gorpua lapurtu du

Lapurreta ‘El Lazca’ren gorpua jarri zuten ehorztetxetik lapurtu zuten. Operatibo beran atxilotutako beste narkotrafikatzaile bat ere ehorztetxe horretan zegoen.

Talde armatu batek astelehen goizean Heriberto Lazcano Lazcano ‘Los Zetas’ taldeko buruaren (militarrekin borrokan hil zen igandean) gorpua lapurtu zuen, Homero Ramos Estatuko prokuradoreak jakitera eman duenez.

Lapurreta ‘El Lazca’ren gorpua jarri zuten ehorztetxetik lapurtu zuten. Operatibo beran atxilotutako Mario Alberto Rodriguez Rodriguez beste narkotrafikatzaile bat ere ehorztetxe horretan zegoen. 02:00etan komando bat instalazioetan sartu zen, eta ehorztetxeko langile kopurua murriztu zuen bi gorpu lapurtzeko.

''Jabeak 08:05etan azaldu zigun gertatutakoa”, esan du Ramosek prentsaurrekoan.

Mexikoko agintariek ez dute gaur arte baieztatu Los Zetas taldeko sortzailearen heriotza, hilotzari hatz-marken azterketa egin ostean.

''Lazcano Lazcano dela agerian gelditu zen. 1975ean jaioa, eta 1,60 metrokoa'' azaldu du Semar Itsas Idazkaritzak. Hilotzaren irudiak ere zabaldu dituzte.

‘El Lazca’ ‘Los Zetas’ taldeko buru nagusia eta sortzaileetako bat Golgoko Kartelaren beso armatu ohia izan da, Errepublikako Prokuradoretza Nagusiak 30 milioi pisu (1,8 milioi euro) eskaini zituen beragatik bera harrapatzera eman lezakeen edozein informazioren truke.


Hamar urte eta gero galdu egin du Abadiñok sokatiran

640 kilora arteko hirugarren amaitu du Sokarri eta Ibarraren atzetik.

Abadiño sokatira taldeak ia 10 urte zeramatzan zortziko goma gaineko txapelketa denak irabazten. Marka ikaragarri hori joan zen astean hautsi zen. 640 kilora arteko finalean hirugarren amaitu zuen Sokarriren eta Ibarraren atzetik. Ibarraren kontra desenpatean galdu zuen Abadiñok. \"Galtzeak pena ematen du, baina bagenekien errekorra noizbait apurtu behar zela\", adierazi du Edu Mendizabal entrenatzaileak. Laster 600 kilora artekoa hasiko dute. Bestalde, hilaren 25etik 27ra Herbeheretara joango dira hango txapelketa batean parte hartzeko.


"Lehenik geuk aktibatu behar dugu ingurua euskalduntzeko"

Donostiako Bagera elkarteak liburu batean bildu ditu Euskal Herriko hamar lekutan euskararen alde egin diren egitasmoak. Gida liburu bat ere osatu dute egitasmo bat martxan jarri ahal izateko gakoekin.


Eibarrek bolada txarrari agur esan nahi dio Betisen aurka

Partida astelehen honetan jokatuko da Ipuruan, 21:00etan.

Eibarrek Betisen aurka jokatuko du astelehen honetan, 21:00etan Ipuruan. Armaginen helburua da bolada txarrari amaiera ematea eta sailkapeneko beheko postuetatik irtetzeko hiru puntuak lortzea.

Dani Garciak hasieratik jokatuko du partida bateko zigorra bete ostean, eta Pedro Leon baja da, hiru hilabeterako baja izango baita kiofanotik pasa ostean. Berragertzekotan zen jokalari murtziarra, baina lesioak txarrera egin dio.

Betis denboraldi hasiera bikaina egiten ari da, eta Europako postuetan sartzeko lehian mantendu nahi du Sevillako taldeak. Zou Feddal eta Joel Campbell jokalarien bajak ditu Quique Setien entrenatzaileak.

Ustezko hamaikakoak:

Eibar: Dmitrovic; Capa, Arbilla, Oliveira, Galvez, Junca; Dani Garcia Rivera; Bebe, Kike Garcia, Inui; eta Enrich.

Betis: Adan; Barragan, Jordi Amat, Mandi, Durmisi; Javi Garcia; Joaquin, Fabian, Guardado, Camarasa; eta Sergio Leon.

Epailea: Jose Luis Gonzalez Gonzalez.

Zelaia: Ipurua.

Ordua: 21.00.


Bertan behera utzi dute Asteburu Musikalak egitasmoko biharko emanaldia

Parte hartzekoa zen Tibeteko taldeak bisatuarekin arazoak izan ditu eta ezingo dute etorri

Aurtengo Asteburu Musikalen egitaraua etzi bukatuko da, Bandak Urrestillan egingo duen saioarekin

Aurtengo Asteburu Musikalak egitasmoaren barruan biharko (larunbata, ekainak 20) iragarrita zegoen kontzertua bertan behera gelditu da. Kontzertu horretan herriko Julian Barrenetxea Abesbatzak eta Tibeteko talde batek hartu behar zuten parte, udaletxeko arkupetan. Baina, Udaleko Kultura sailetik gaur bertan jakinarazi dutenez, kontzertuan parte hartzekoak ziren tibetar monjeek bisatuekin arazoak izan dituzte eta oraindik Indiatik atera ezinda daude. Hori dela eta, antolatzaileek biharko emanaldia bertan behera uztea erabaki dute.

Biharko iragarrita zegoen kontzertua 2009ko Asteburu Musikalen azkenaurreko emanaldia zen. Aurtengo ekitaldiaren azken saioa etzi, igandea, Udal Musika Bandak Urrestillan eskainiko duena izango da. Urrestillako festetako Jubilatuaren Egunean, meza ondoren joko du Bandak, plazan.


Sufrimendua moreentzat, egonkortasuna arrosentzat

Asteburu honen ostean bi gauza argi dituzte San Pedron; geroz eta ageriagokoa da, aurtengo denboraldia gogorra izango dela eta beheko postuetan ibiliko direla borrokan. Atzoko estropadan ordea, amorerik ez dutela emango eta maila mantentzeko gai direla erakutsi zuten.

Santanderrek hartu zuen asteburuko Eusko Label Ligaren lehen estropada. Sanpedrotarra Arraun Elkarteko buruek aurreikusitakoa bete zen, San Pedrok gogotik egin beharko du lan aurten, maila ez galtzeko. Azkenekoak izan ziren moreak larunbateko estropadan, gainbehera baten ondorioz. Sendo hasi ziren Mikel Arostegiren mutilak eta bigarren luzea hasterakoan, 9. postuan ziren. Azken bi luzeetan, baina, ez ziren ongi moldatu pasaitarrak eta amaiera estua izan bazen ere, 12. postuan bukatu zuten, azkenak alegia. 20 minutu eta 19 segundo behar izan zituzten sanpedrotarrek estropada burutzeko, Lekittarrak baino bi segundo gehiago besterik ez. Hondarribiak irabazi zuen bandera.

Kolpe gogorra izan zen larunbatekoa, baina egoera iraultzeko gai izan ziren moreak, atzo Lekeitioko uretan dezente hobeto moldatu ziren eta. Bere txandako bigarrenak izan ziren, Kaikuren atzetik eta Lekittarra zein Astillero atzean utziz. Badirudi bizkaitarrak eta kantabriarrak izango direla San Pedrok izango dituen arerio nagusiak. Guztira 20 minutu eta 31 segundoko denbora eta 10. postua moreentzat. Santurtzik ezustekoa eman zuen Lekeition garaipena lortuta, Juan Mari Lujanbio sanjuandarra patroi zutela. Sailkapen orokorrean 11. postuan da Libia 8 punturekin.

Arrosak egonkortzen ari dira

Baionako Atturri ibaiak ETE eta KAE1 ligen estropadak hartu zituen larunbatean. San Juan-Koxtape Arraun Elkarteak traineru bana du liga bakoitzean eta era guztietako emaitzak izan badituzte ere, orain arte ikusitakoa egonkortzen ari dela dirudi.

Mutilen A traineruak goiko postuetan lehiatzeko moduan dabilela frogatu du berriz ere. Larunbatean laugarren izan ziren, Zarautzeko Enbataren atzetik, 19 minutu eta 47 segundoko denborarekin. Sailkapen orokorrean, 3. da San Juan-Koxtape Arraun Elkartea.

Batelera berriak, bestalde, gazteak izan arren, txukun aritu daitezkeela erakutsi zuten Baionan. 7. bukatu zuten Guruzne Azpirozen arraunlariak, baina bi segundoko lehia bizian aritu ziren Hernani eta Deustuko traineruekin. Emaitzak apalak izan arren, nabarmendu beharra dago arraunlarien betaz besteko adina 18 urtekoa dela.

Larunbatean KAE2k estropada antolatu zuen Castro Urdialesen, Kantabrian. San Juan Koxtaperen bigarren ontzia bertan izan zen. Aurreko astean bezala, 9. postuan bukatu zuten sanjuandarrek. Sailkapen orokorrean ere, 9. izaten jarraitzen dute.


100 urte bete ditu Maxima Arretxea gartzaindarrak

Gutti dira ehun urte egitera ailegatzen direnak, baina Maxima Arretxea Arretxea gartzaindarra horietako bat da. Irailaren 28an mendeurrena bete zuen. Gartzaingo Etxabarren etxean jaioa, Aldekoan bizi da gaur egun, eta lehenbiziko mendeurrena ospatzeko, seme-alaba, biloba eta birbiloben ondoan pasatu zuen eguna. Osasun onean dago Maxima eta memoriak ere ez omen dio hutsik egiten. Mugikortasun arazo batzuk ba omen ditu, baina ehun urtera ailegatuta itxura ona duenik ezin ukatu. Aunitz urtez Maxima!


Arrieta eta Lizeaga, maila eustera

Astean zehar 34 pelota partidu jokatuko dituzte pelotari hernaniarrek. Asteburuan 17 guztira eta horietatik hamaika Hernanin jokatuko dira gaur eta bihar artean. Gehienak goizez jokatuko dira, baina asteburuko partidurik garrantzitsuena, kiroldegiko frontoian gaur arratsaldez jokatuko da. Ioritz Arrieta eta Markel Lizeagak Ilunpeko Egiguren eta Salegi izango dituzte aurrez aurre, 16:00etan. Gorengo mailan mantentzeko partidua izango da eta garaipena beharrezkoa da. Egoera berdinean daude Iñigo urkizu eta Iñigo Labaka. Lizaso eta Esnaola (Behar Zana) dira aurkari eta bihar, 12:00etan, irabazi beharra dute, hauek ere, maila ez galtzeko.


Mugan

Hauteskundeetako kanpainak harrotasunaren eta harrokeriaren arteko mugan daude maiz. Horregatik ez zaizkit gustatzen hautagaiek boterea eskuratuta zeintzuk izanen diren bere gobernuko kargudunak iragartzen dutenean. Pablo Iglesiasek egin zuen horrelako zerbait. Defentsa ministroa nor izanen zen iragarri zuen hauteskundeetan eta, gobernua osatzeko negoziazioen erdian, Podemosendako nahiko lituzkeen ministerioa eta karguak publiko egin zituen. Berak lehendakariorde izan nahi zuen. Lehendabiziko hauteskundeetan egin zuen hori. Bigarrengoetan, ez, noski.

Pasa den legegintzaldian EH Bilduk horrelako zerbait egin zuen Laura Mintegik ere boterera iritsiko balitz zeintzuk izanen liratekeen bere sailburuak iragarri zuenean. Gogoan dut Hizkuntza Normalizazio Saileko buru Iratxe Ibarra izanen zela iragarri zuela, UEMAn zein bertsolaritzan egindako lanarengatik ezaguna. Ibarraren proposamena argia eta zehatza iruditu zitzaidan.

Alde horretatik, egokiago da hauteskunde honetako planteamendua EH Bilduren aldetik. Arnaldo Otegik bere lantaldea aurkeztu du eta bere proposamena: Denon herria. Ez ditu balizko karguak aipatu. Baina bat ikusi diot lantaldeari: euskalgintzako kide kalifikaturik ez egotea ?eta EH Bilduk giza kapital handia du hizkuntzen kudeaketan eta zehazki euskararen normalizazioan?. Proposamena osatua da, baina puska batzuk ere ez zait gustatu erudizio ariketak jende gehienarendako ulergaitzak diren aldetik. Baina horiek dira lantaldean egiten diren testuen ohiko gaitzak. Egilea zein den, aldea dago.


Izagirrek instituzioen inplikazioa eskatu du, kalteei 'buelta' emateko

Lehendakariari portu ingurua "lehenbailehen" konpontzeko eta Ministerioekin dituen bileretan inplikazioa izateko eskatu dio, laguntzak eta lanak arintzeko.

Juan Karlos Izagirre Donostiako alkateak deia egin die erakundeei, asteburuan denboraleak utzi dituen kalteei "buelta emateko". Gainera, Iñigo Urkullu lehendakariari eskaria egin dio portu ingurua "lehenbailehen" konpontzea eta Ministerioekin izango dituen bileretan "modu pertsonalean eta instituzionalean" inplikatzea, laguntzak eta lanak arintzeko.

Izagirrek Onda Vascan eskainitako elkarrizketan esan duenez, "instituzioen inplikazioa benetakoa izatea da beharrezkoena", "beroaldi batean botatzen diren bihotz handiko hitzen gainetik". "Egunak aurrera doazen heinean, jendeak huts egiten du eta ez da betetzen lehen unean esan zutena". "Administrazioen inplikazioa behar dugu horrelakoetan. Lanean gabiltza eta konfiantza osoa dut. Administrazio guztien inplikazioarekin, buelta emango diogu egoerari", adierazi du.

Donostiako alkatea Iñigo Urkullurekin bildu zen astelehenean, eta portu ingurua "lehenbailehen" konpontzea eskatu zion, Jaurlaritzaren konpetentzia baita, eta galdetu zion zein laguntza jarriko dituzten martxan Donostiak "hiriari zein pertsonei dagokienez" dituen beharrei erantzuna emateko.

"Kostalde Ministerioa da kostaldeko gune askoren jabea, eta oso kaltetuta gelditu dira. 'Lagunduko zaituztegu' diskurtsoak ez digu balio. 'Jabea zara eta kalteak konpondu behar dituzu, eta gainera, hitz egingo dugu emango dituzuen laguntzei buruz', hori da behar dugun diskurtsoa", gaineratu du alkateak.


Gallas eta Heriz Mutrikuko finalean

Jon Gallastegi-Jon Heriz bikotea 30-23 nagusitu zen Joseba Etxeberria-Jurgi Rascon-en aurka final-erdietan.

Mutrikuko pala txapelketa

Final-erdiak

EMAITZA: Jon Gallastegi-Jon Heriz 30-23 Joseba Etxeberria-Jurgi Rascon

Partidu berezia jokatu zuten lau lagunek zapatu goizean Mutrikun. Txapelketa batean elkarren aurka jokatzen zuten lehen aldia zen. Esan digutenez, frontoi barruan irabaztera atera ziren bikote biak baina irribarre berezi bat marrazturik aurpegian. Jokatzeko ez zela partidu erreza esan digute oso ondo ezagutzen zutelako elkar eta bazekitelako zeintzuk ziren aurkariaren alde ahulak eta indartsuak. Gallas eta Pontxik barre algara artean esan digute txisteak egiteko eta ez jasotzeko irabazi beharra zegoela batez ere, finala irabazi edo ez beste kontu bat dela.

Soraluzetarrok presentzia izango dugu asteburuan Mutrikuko pilotalekuan jokatuko den finalean. Eguna eta ordua ez daude erabakita oraindik.

Garaipenik ez Soraluzetarrentzat Elkarteen arteko pelota txapelketan

Eskuz binaka

Andreu-Aldape 10-22 Urbieta-Gorrotxategi

Lau'terdian

Atxotegi 16-18 Quina

Buruz-buru:

Irureta 11-18 Santxo

Gomazko paleta 2.maila jeitsiera promozioa

Jon Gallastegi eta Joseba Etxeberriak 25-21 irabazi zioten Donostiako Altzatarra taldeari jeitsiera promozioko partiduan eta hortaz gomazko paletako 2.mailari eutsi diote.


Alfredo & Iker Piedrafita eta Zetak, asteburuan, Km Zero Musik Fest jaialdian

Atzo Cobardes taldearen emanaldiarekin estreinatu eta gero, Kilometro Zero Musik Fest jaialdiak bigarren kontzertua eskainiko du gaur, gaueko 21:00etan, Baluarteko Areto Nagusian, Alfredo eta Iker Piedrafitaren eskutik. Bihar, berriz, Zetak taldea arituko da.

Aita-semeek osatutako Alfredo & Iker Piedrafita bikoteak inauguratu zuen 2013ko otsailean Baluarten Harresiaren irekiera zikloa, eta, orain, kultur jarduera bultzatzeko sortutako ekimen berritzaile honen barruan itzuliko da.

Entzulerik gabe, Alfredo eta Iker Piedrafita arituko dira formatu akustikoan. Emanaldia streaming bidez jarraitu ahal izango da Iruñeko Auditoriumeko online areto berrian, Zero Aretoan, euro bat eta 99 zentimo ordainduta, edo hamar kontzertuetarako abonu bat erosita, 9 euro eta 99 zentimoko prezioan.

Eta bihar, berriz, euskal talde bat izango dugu: Zetak, Pello Reparazek sortutako diziplina anitzeko proiektu artistikoa, Leire Colomo, Iban Larreburu eta Gorka Pastorrekin batera.

Baluarten, euskara hutsean abestutako hamar abesti elektronikoak interpretatuko ditu taldeak, eta horrez gain, Zeinen Ederra Izango Den abesti berria aurkeztuko du, apirilean koronabirusaren pandemiaren testuinguruan sortutako kantua.


Zumarragako Udalak omenaldia egin die terrorismoaren biktimei

Lore eskaintza eta minutu bateko isilunea egin dute. Iñaki Mendiluzeren amak, Isidro Etxanizen arrebak eta Manuel Indianoren alargunaren lagun batek parte hartu duteZumarragako Udalak terrorismoaren biktimak omendu ditu. Ekitaldian, Iñaki Mendiluzeren eta Isidro Etxanizen senitartekoek eta Manuel Indianoren alargunaren lagun batek parte hartu dute, alkatearekin eta hainbat zinegotzirekin batera.Ekitaldia atzo goizean egin zuten, Memoriaren Egunean. Hasteko, bildutakoak udaletxe azpiko arkupean elkartu ziren. Handik, Klara Larrañaga parkera joan ziren. Bertan, 2010ean, udalak oroigarri bat jarri zuen eta Mendiluzeren amak eta Etxanizen arrebak, Severi Etxeberriak eta Lurdes Etxanizek, lore eskaintza egin zuten. Bukatzeko, bildutakoek minutu bateko isilunea egin zuten.Hiru hildako gogoratu zituzten atzo: Etxaniz autoarekin barrikada baten aurka jota hil zen 1988an, Mendiluze ertzaina 1995ean hil zuten Itsasondon eta Indiano PPko zinegotzia ETAk hil zuen 2000. urtean.Atzo, euren senitartekoekin eta lagunekin batera, Mikel Serrano alkateak, Arantza Gonzalez, Ricardo Lozano eta Eduardo Navarro PSE-EEko zinegotziek eta Patxi Plazaola eta Jose Goenaga Bilduko zinegotziek, Begoña Pereira PPko zinegotziak eta Javier Martin Urretxuko PSE-EEko zinegotziak ere parte hartu zuen. EAJko zinegotziek ez zuten parte hartu; «deialdia gaizki jaso genuen».Aurreko urteetan bezala, hildakoen senitartekoek ez zuten adierazpenik egin. Serrano alkateak Memoriaren Eguna azaroaren 10ean jarri izanaren arrazoia gogoratu zuen. «Terrorismoaren biktimarik gabeko urteko egun bakarra da».Egun garrantzitsua dela gehitu zuen. «Oroigarria hemen dago urte guztian, baina urtean behin ekitaldi bat egitea komeni da, inork ez dezan gertatu zena ahaztu. Biktimen senitartekoengandik gertu egotea eta babesa ematea oso garrantzitsua da eta Zumarragan beti egongo da oroitzeko toki bat eta egun bat. Hiru urte igaro dira dagoeneko ETAk su-etena iragarri zuenetik eta gertatutakoa ahaztearen arriskua dugu».Indianoren bikoteak ez zuen ekitaldian parte hartzerik izan. «Egun Andaluzian bizi da eta ez du etortzerik izan. Bere izenean lagun bat etorri da. 1978an polizia bat hil zuten Zumarragan eta bere senitartekoak ere urtero gonbidatzen ditugu, baina bere familiak dagoeneko ez du loturarik herriarekin eta ez da etortzen».Hildakoen familiei zuzendutako ekitaldia izaten da. «Ez dugu lau haizetara iragartzen, senitartekoak baitira protagonista nagusiak. Gainera, aurten astelehen goizean egin dugu».